IX URTEA N.º 105

IRAILLA-URRIA (9-10) 1963

AITA SANTUA 1

ELEIZA ZER DA? 2

ETA KONZILIUA? 2

PASTORAL BAT 3

DANOK KONZILIUAN 5

OBISPUEK 6

KONZILIUAREN PROLEMAK 7

MUNDUA BERBETAN 8

Aita Santua

1. Kristoren ordekoa

Eliza gizarte bat da, gizon-emakumez egindako giza-talde bat. Ez, ostera, besteen antzekoa. Beste gizarteetan, agintza edo autoridadea, jatorriz, taldean edo errian aurkitzen da, eta erriak aukeratu daikez nai dituan agintari edo ordekoak. Elizan, barriz, gauzak eztagoz olan. Eliza Kristoren inguruan asi zan, Kristoren inguruan batu ziran apostoluak eta Kristogandik artu eban Elizak bere asiera ta izaera. Eliza Kristok jaso eban. Eliz-agintariak ez dira, ba, eliz-taldearen ordekoak, Kristoren ordekoak baiño. Eta eurak dauken autoridadea Kristogandik jatorke, ez erri edo taldetik. Elizan autoridadea goitik-berakoa da eta ez betik-gorakoa, bestetariko giza-sailletan jazoten dan lez. Eliz-guztiko agintza, beraz, Kristoren ordez dagokio Aita Santuari.

Baiña, ezta ori bakarrik. Aita Santuaren ordekotasunak sustrai sakonagoak ditu. Jaungoiko Semea gizon egin zanetik, gizatasunak zer-ikusi andia dauko kristau erlijiñoan. Berak gura izan baeban, Jaungoikoa jaungoiko itxuraz agertu eitekigun gizonori, indarrez eta aunditasunez inguraturik, zeruan dagoan lez. Baiña Jaungoikoak ume txiki batean agiri gura izan eban, gizatasunez jantzita, argal eta beartsu. Zergaitik? Eztakigu: Berak olan gura izan ebalako. Baiña, dana dala, orixe ezin dogu ukatu: Jaungoikoak aragiaren argaltasuna artu ebala, gu gizonok errezago eroateko Beragana.

Orregaitik itxi deusku bere ordekotzat gizon bat: Aita Santua, gure lez argala eta gure lez indarbakoa.

2. Obispu Nagusia

Obispu danen artean, Aita Santua da nagusiena. Aita Santua da Eliz guztiko jefia. Iñor-be eztago Elizan bera baiño gorago eta danok gagoz bere azpian, bere aginpean. Kristok orrelan jaso eban bere Eliza eta iñok ezin aldatu daike ori.

Istorian zear izan dira, barriz, okertasunak. Geienak, era bikoak. Batak, Aita Santuaren benetako agintza nagusia ezagutu gura ez dabenak, edozein obispu batek baiño autoridade andiagorik ez daukola erakutsiaz; eta besteak, Eliz-Batzarrak Aita Santuak baiño autoridade geiago daukola esaten dabenak.

Aita Santua, benetan, obispu bat da, eta obispu danez, ez dauko beste obispuak baiño eskubide geiago. Baiña, Aita Santua ori baiño geiago da. Orixe: Aita Santua, eliz guztiko agintaria ta jefia, benetako agintaria, agintari bakarra, agintza osoko agintaria. Obispu batek eliz-barrutian daukon autoridadea, dauko Aita Santuak eliz guztian. Aita Santuak ezin dau jaurti Kristok jaso ebana, baiña beste dana bere eskuetan dago, eta berak gura dauana egin daike.

3. Eliz-Batzar Nagusia ta Aita Santua

Obispuak, euren eliz-barrutiko agintzaren gaiñetik, ba-dauke beste agintza bat be, Eliz guztiko agintza. Noiz edo zelan? Batuta dagozanean, Aita Santuaren araberean.

Eliz guztiko agintza, esan dogun lez, lenen-lenengo Aita Santuak dauko, baiña obispu-sail osoak be agintza orixe dauko, Aita Santua erako danean. Obispuak, ba, danak alkartuta —edo munduan zear (magisterio ordinario) edo Eliz-Batzar Nagusian (magisterio solemne)— zeozer erakusten deuskuenean, siñistu edo bete bear dogu derrigor. Ez dira orduan teologo batzuk, gure agintariak eta artzaiñak baiño.

Baiña erakuste orrek beti eroan bear dabe Aita Santuaren baietza. Bera da beti gure Artzai nagusia.

"Vatikano-ko II-n Eleiz-Batzarraren jarraia gure agintzako egin-bearrik andiena izango da. Berori izango da izan be gure lenengo ardurea, mundu guztiak ikusi daian Jesus-eren ebanjelioan dagola ain gogoko dogun salbasiñua" Paulo VI.

Eleiza, zer da?

1.—Mundu onetako soziedadeak

Mundu onetan benetako soziedadeak, soziedade osoak, bi dira:

a) Eleizak formatuten daben soziedadea

b) Estaduak formatuten daben soziedadea.

Zer esan gura dau benetako soziedadeak, soziedade osoak? Ze gauza edo ze kualidade euki bear ditu soziedade batek benetako soziedadea deituteko? Kualidade bi: a) Joera edo azken bat b) Bideak azken orretara elduteko.

Estaduak bere joera dauko: gizartearen bizimodua zaindu. Eleizak bere joera dauko; joera ori mundu onetako bizitzaren ganetik doa; espirituala da. Joera espirituala eukiteak, ostera, ez dau esan gura ELEIZA aingeruak zainduteko eta aingeruak bizitzeko danik, ez; Eleizak mundu onetan formatuten dauan soziedadea, gizonak salbatuteko ta gizonakaz formatua da. Kristo-k, bere Soziedadeari asiera emoteko, ez ebazan aingeruak aukeratu, gizonak, azur eta aragiz jantzitako gizonak baiño. Jakin daigun bein betiko emakumeengandik jaioriko gizonak dirala Eleiza zaindu eta formatuten daben atalak.

2.—Soziedade batek agintariak eta menpekoak daukoz

Kristo-k, bere Soziedadea formatu baiño len, direktore edo obispuak aukeratu ebazan bere jarraitzailleen artean; onek Apostoluak izan ziran. Apostoluen artean, nagusi bat aukeratu eban: Pedro.

Kristo-k ez eban fundatu bere ELEIZA —goratxuago esan dogun lez— aingeruentzat, gizonentzat baiño. Gizonak izan bear eben soziedade orren nagusiak eta menpekoak. Aurrerantzean, gizonen tartetik, —eta barriro diñot!— azur eta aragizko gizonen artetik aukeratu bearko ziran soziedade orren nagusi ta nagusi orren laguntzailleak. Soziedade orren barruan danak ez eben eukiko erresponsabilidade bardiña; erresponsabilidadea soziedade orren atal guztiak euki bearko eben, baiña ez bardiña.

3.—Eleizaren Jerarkia

Eleizak nagusi bat dauko: Aita Santua. Aita Santuaren urrengoak Obispuak dira. Onen urrengoak, apaizak.

Aita Santua edozein obisporen gañetik dago; berak aukeratuten dauz edozein tokitako obispuak. Obispu ta obispaduko jente guztia bere menpean dagoz. Obispuak Aita Santuaren laguntzailleak dira; baiña alan da guztiz be, Obispu bakoitzak bere ofiziuarengandik iatorkon eskubideagaz gobernaten dau bere obispadua. Obispu bakoitza bere obispaduan nagusi da. Erromako Obispua, Aita Santua, Nagusi da Erroma-n eta mundu guztiko obispadu guztietan. Arsipreste, parroko eta beste apaiz guztiak obispaduko obispuaren menpean dagoz; obispuaren laguntzalleak dira. Erlejiusuak be, gauza askotarako, obispuaren baimena bear dabe.

Eleiz-gizon eta erlijiosuen urrengo, beste kristiñau guztiak datoz Eleizaren soziedadean.

Auxe da, bada, Kristo-ren soziedadea. Askotan entzun izan dogu kristiñau guztiok "Gorputz bat", "Gorputz Mistiku bat" formatuten dogula; egia da, ta egi ederra; baiña, egia da baita Kristo-k soziedade bat, begiakaz ikusten dan soziedade bat fundatu ebala mundu onetan, eta —barriro esanda— orren atalak "azur eta aragizko" gizon eta emakumeak dira. Ta... jakiña, aragizkoak garanezkeroz, bai goiko ta bai beko maillakoak, aragizko miseriakaz jantzita gagoz.

Kontun artu daigun, ta ez gaitezan lotsatu argaltasunen bat ikusten dogunean; ez dauka ba bildurrik Bataioan artutako Fedeak, goiko maillakoen edo beko maillakoen argaltasunen bat dala ta. Gure fedeak ba-ditu sustrai eta oiñarri sendoagoak.

Eta Konziliua?

Iraillaren 29-an asi zan Vatikano II-ren bigarren zatia. Joan dan aspaldi onetan papel eta mingain guztiak dabiltz kontziliua dala ta eztala berbetan. Ondo dago! Baiña, ez da naiko miña zoli eukitea, ta Kontziliua dala ta eztala nobedadeen atzetik ibiltea. Lotsagarria izango litzake benetan, ekin eta ekin ibilli Kontziliuatzaz eta kontziliu bat zer dan eta zetarako dan ez jakitea. Famili baten —eta Eleiza be famili bat da— zeozer gertatuten danean, familiko guztiak egoten dira preokupatuta. Bardin izan bear dau kristiñauok formatuten dogun familian be. Kristiñau guztiok preokupatu bear gara famili orretan gertatuten diran gauzakaz be.

Kontziliu ekumenikua (ekumenikuak mundu guztikoa esan gura dau) auxe dozu: "Eleiza guztiko gora-berak eta problemak diskutidu ta epaituteko, Aita Santuak edo Aita Santuaren bidaliak mundu guztiko obispu ta beste eleiz-gizon askorekin eukiten daben batzarra". Batzar onek bear bearrekoa dau: a) Aita Santuak batutea; b) Aita Santuaren edo Aita Santuak bialdutako eleiz-gizonen baten aurrean egitea. Edozein obispuk ezin dau batzar nagusirik batu.

Eleiza Amak kontziliu asko eta modu askotakoak batu ditu. Ogei kontziliu nagusi izan dira danetara. Lenengoa, Nicea-koa (325). Azkenengoa, Vaticano 1º deritzaiona (1869-rrenean batu eban Pio IX-garrenak); amaitu barik gelditu zan. Ospatuten gagozan Kontziliua, Vatikano II, ogeta bat-garrena dogu.

Kontziliua ezta mundu guztiko obispueri bieja eder bat emoteko erea, ez; zeozer geiagorako da. Kondairak dirauskunez, Kontziliuak sarri egin dira erlijiñu Katolikuaren barruan agertu ziran erejien kontra joateko. Baiña Kontziliuak ba-dabe beste elburu bat, beste joera bat be: "Gizaldi bakoitzak daroazen problemari arpegia emotea be kontziliuen biarra da. Problema oneek izan daitekez: erlijiñuaren problemak, gizartearen problemak; t. a. Kontziliu nagusi baten bierrik aundiena ta gatxena auxe da: gizaldi bakoitzeko problemari bear dan moduan arpegia emotea."

Gaurkoak be ba-dauko arpegia nori ta zeri emon. Otoitz bero bat egin daigun ospatuten gagozan Kontziliuak ondo urten daian. Kontziliua danentzat da; ez da Aita Santuarentzat bakarrik!...

Vaticano II Konziliuaz Portugal-eko Gotzaiñek idatzi daben Pastorala

Konziliua zer dan

"Pentekostes barria" deitu eutson Aita Santuak Konziliu Ekumenikuari. Eta zer da, egitan, Konziliua, Eleizarengan misteriutsu datorren Kristoren Espiritua izan ezik?

Jerusalem-en lez, —aurreko ogei konziliu danetan izan dan lez—, "Espiritu Santuak, Eleizea gobernatzeko, autatuta daukozanak" batzartuko dira, fedea, oiturak eta disziplinearengain, bear diran neurriak artuteko. Erabilliko diran gaiak desberdiñak izango badira be, sakonean, batzar nagusi onek goitar eginkizun bateri jarraituten deutso: Apostolueri esandako berba areeri: "Espiritu Santuak erakutsiko deutsue, nik irakatsitako dan-dana".

Pedro donearen urrengokoarenpean, Aita Santuarenpean, batuko dira Apostoluen ordezkoak; Jaunak berak irakatsi euskuna geiago sakondu, berba argiakaz esan, aurrera bizirik eroan eta bear dan moduan gorde ta beteteko.

Beste batzuek be Konziliuan esku-arte daikee ta euren izate, nortasun eta jakituriagaitik artuko dabe artu eskua; baiña, berez, —Eleizatik urrunduta dagozanak kenduta—, Apostoluen urrengoeri bakarrik dagokie kontziliuaren ardurea.

Ospatuko dan konziliua, bene-benetan izango da Ekumenikoa, mundu guztikoa, katolikua, ze benetako Eleizaren, Kristoren Eleizaren gotzaiñek —obispuek—, batuko dauz.

Konziliu Ekumenikua, ezta ez batabesteengandik aldenduta dagozan kristiñauen batzarra; munduaren begientzako, gotzaiñen batzar au, Eleiza bakarra, santua, apostolikua ta katolikuaren biarra ta aktibidadea aurrera eroango dabena, izango da.

Ia bi milla ta bosteun obispu —gotzain— batuko dira "anima ta biotz bakar bategaz". Kristoren Eleizeak eztau emon sekula iñoiz olako erakuspenik beren aunditasun eta batasunaren alde.

Konziliua ta "katolikuen ustea"

Gauza oneetan nagusi dan batek "goitik-berako batzarra" deitu eutson konziliuari, argia ta indarra goitik datozelako; olan ba, konziliua ezta, obispuetan errepresentata dagozan kristiñauen batzar santu bat. Abots bizi ta gogorrak entzun dira lurralde batzuetan, "katolikuen ustearen" deretxuaz berba bada-ezpadakoak egiñaz. Laiku batzuk, euren biarra ain ondo entenitu barik, ez ete dagoz pentsaten euren obispuekaz berbaldi bat armatea konbenidu dala?

Baiña gotzaiñetan kristiñauen errepresentante ta delegadu batzuk bakarrik ikustea, gotzaiñeri berezko deretxua ukatutea dala esan bear. Gaur baiño katoliku zentzun aundiagoagaz deitu jake obispueri, antziña baten, "aitak".

Nagusia izatea ta indarra eukitea, ez jatorke eureri kristiñauengandik, Aita Santuaren bitartez, Kristo Gure Jaunagandik baño: "Neure Aitak neu bialdu nauan lez, Neuk be bialduten zaituedaz..."

Eztau esan gura onek, gotzaiñek eztabela kristiñau erria errepresentaten, ze, Antiokia-ko Iñazio deunak argi esan euskun: "Obispua dagon tokian, antxe dago Eleizea", eta oraindiño sakonago, Zipriano doneak: "Obispu Eleizeagan dago, eta Eleizea, obispuarengan".

Artzaintza, edo Paulo daunak diñoan lez: "Eleizeen ardurea", obispuek —artzaiñak diran ezkeroztik— espiritu ta biotzean eroan bear dabe; eta euren pentsamentu ta maitetasun guztiak, kristiñau erriak osotuten dauan Eleizarentzat.

Gaurko berbetan esateko, ardura onek, obispua, gero ta geiago erriarenganatu bear dau, obeto ezagutu ta lagunduteko.

Ejenplu ederra emon deusku Aita Santuak, Eleiza guztiko gotzaiñeri gaurko munduaren beartasun, aspiraziñu ta egoeraz, konziliua obeto preparatuteko, itaundutan. Enkuesta onen erantzunak bederatzi milla dokumentuetan batu dira, amabost liburu lodietan.

Konziliuaren naiak

Konziliuan ain zati aundia artu eban Tardini Kardenalak —Aita Santuaren Estaduko sekretariua izanikoak— aparteko autoridadeagaz esan eban: "Eleizaren barruko gertakizuna da". Konziliuaren naiak, Eleizearenak dira. Bere esakera artezagaz 1959-ko diskursuan, Aita Santuak, auxe agertu euskun: "Konziliuak, Eleizea aurrera ariñago eroateko, gizonen aldetik datozen estroposuak kenduaz, bere edertasun guztia erakutsiko dau eta orduan esango leuskioe protestante, ortodoxu ta aldenduta dagozan guztieri: "Ikusi, anaiak, au da Kristoren Eleizea. Guk leialak izateko alegiñak egiten doguz, eta Eleizea jaunak gura dauan modukoa beti izan daitela erregututen deutsagu Berari".

Orduan, Konziliuak eztauko auxe baiño beste nairik: Eleizaren benetako arpegia ikustera emon gaurko munduari. Eleizeak, jaunaren Ebanjeliua gizon guztienganaiño zabaldu bearretik jaiota, Jaungoikoaren "epifania" bat izan gura dau, naturalismu ta Jaungoikobagekeriaren denpora oneetan: Jaungoikoa ezagutu ta maitatua izan daian.

Aurtengo jorraillaren 28-an, munduko gotzain guztieri emondako apostolutar Kostituziñuan Aita Santua Kristoren presentziarengain mintzatuten da; zelan Kristok jarraituten dauan bere eginkizuna emen lurrean. Prezentzi auxe —diño Aita Santuak— "probatuko dau Konziliuak argiro: bere biarra, Eleizaren estrukturak gaurko exijentziak beteteko moduan eta eran jarri. Bertan examiñatu ta idatziko diran legeak eztabe gura au baiño: gizonak, Kristo, gero ta geiago ezagutu ta maitatu dagiela eta Bera antzbidetu gero ta su aundiagoagaz. Bera izan bear da errege bakarra. Konziliuaren ospatuteagandik, eta, Jaungoikoari eskerrak, emendik etorriko dan espirituen barrizteak, eztauko beste jomugarik".

Eleizea barritu egingo ete da? Ez, itaunkera onek gaurko dotriña txarrakaz batutea esan gura badau. Eta, bai, betiko dotriña ta bizitza kristiñauak gaurko berbetan ipintea esan gura badau.

Erreboluziñu baten begira

Eztira faltatu mundukerizko begiradakaz Konziliua begiratuta, erreboluziñu baten itxaropenean egon diranak be. Mundukerizko itxaropena, bai, ze itxaropen ori ezta ezelan be kristiñauena; siñismena falta jako. Eta Jaunak berak esan eban: "Ni barik, eztozue al izango ezer". Siñismen bako itxaropen onek, eztaki Eleizaren izatearen barri. Eleizea ezin daiteke beste-bateratu, bere izatea alde batera itxiaz. Istoriaren prozesu guztian, eztau egiten bere nortasuna erakutsi baiño. Denpora batzuetako berba ta formakaz jantziten da, baiña au, denpora orreetako jenteak obeto ezagutu ta enteniduteko azal utsa baiño ezta; olan daroa leku eta denporan, eroan bear dauan betiko fede ta grazia. Beragan mobimentu bi dagoz, "aragitu ta desaragitu" deitu geinkioe: bata, denporearen une bakoitzean izateko, ta, bestea, denporeagaz ez nastateko. Mobimentu onen bizitzaren sustrai-sustraiko erro biak, egia ta arteztasuna dira. Eleizea dehpora guztietakoa da. Danengana igaroten dau Kristoren misteriuak, —liturjiak abestuten dauan lez—, atsokoa, gaurkoa eta biarkoa dan misteriuak. Berari eskerrak, Kristo, Istoria guztian da.

Eta gu gaizkatuteko —salbatuteko— bizi da Istorian. Bakarrik berak emoten deutso sentidua Istoriari. Baiña ez, siñestuten eztaben batzuek erretuta pentsaten daben moduan, munduarenganatuteko, mundua Beraganatuteko baiño. Gaurko baliotasunetzat, Eleiza Amak, "konprensiñu" ta "irigikera" berbak erabilten dauzanean, ezta juzgatu bear Eleizea; Eleizeak, Kristok, juztatuten dauz gaurko baliotasun orreek.

Eleizaren misteriua

Eleizea ezta izango egundo konprenidua kanpotik begiratuten deutsoenagaitik. Fedepean dagon misteriua da Eleizea. Bai, misteriua, Kristo ber-beraren misteriua, ze Bossuet-ek sarri diñonez, bera da "Kristo jarraitua ta zabaldua". Bera ezagutu ta maitatuteko, barrura sartuten ixten dauan argia berak botaten dau: fedearen doaia da-ta.

Orregaitik, Konziliua bera be, ezin da izango konprenidua Eleizatik kanpora. Espiritu Santuaren presentzi ta biarra, Konziliuaren aurretik, bertan eta gero, ezta ikusia izango, obispu katolikuen batzar aundi-eder bat baiño ikusten eztabenagaitik. Gertatuko baita, jokera ta ondore batzuekaz kanpoko lagunak nora barik jarritea.

Espiritu Santuaren influentziak animen barruak eragingo dauz, ikusiezin eta ixillean.

Alperrikoa izango da mundua ta Eleizea bategiteko indarrak botatea. Jaunak ez eban gura munduagaitik otoitzik egin. Eta Juan apostolu doneak baieztu eban ze: "Mundua dan-dana txarraren menpean egoala".

Simeon zarrak igarri eban Kristo "Kontradiziñoko seiñalea" izango zala; auxe gertatuten Eleizagaz be. Onek, beti erregutuko deutso —Paulo deunak diñon lez—: "judutarrentzako eskandalua ta jentillentzat zorakeria" dan Kristo gurutziltzatuari.

Apostoluak larguro idatzi dau "zelan Jaungoikoaren zorakeria dana, gizonen jakituria baiño urrunago doan, eta Jaungoikoaren azkatasuna, gizonena baiño indartsuagoa danarengain". Olan ikusten da, Eleizak, Kristok lez garaituten dakiela. Aska baten jaio ta kurtzean garaille urten "mundu onetako printzipea" garaituaz.

Guzurrezko nai eta desirak, —arrokeriaren, indarkeriaren, pasiñuaren, lizunkeriaren, diru zalekeriaren eta agindukeriarenak—, mendiko berbaldiko zorionakgaitik juzgatuak izango dira munduaren akabukaeran.

Ez ete dau idazten Juan apostolu doneak lerro auxe, desafiu bat bai-litzan: "Fedea da mundua garaituten dauan garaillea"?

Fedearen ezaugarria, Eleizea

Eleizaren misteriuan fedearen goitar argiagaz ezpagara sartuten, ber-bera biurtuko jaku tentaziñuen iturri.

Kristo gurutziltzatua, aintzaz beteriko Mesias baten itxaropenean egozan judutarrentzako, eskandalua izan zan. Eta tentaziñu auxe eztabe eukiko "Eleizaren mixeriak" deituten diran aurrean siñismen epeleko kristiñauak?

Zertzuk dira Eleizaren kontra botaten diran eskandalu, mixeri eta abusuak, beste aldetik Eleizak kondenatu ta une dan-danetan erreparatuten dabezanak, kristiñau pekatarien, mezadun eta mezabakoen, pekatuak izan ezik? Ez eban deklaratu Jaunak ezala etorri zintzoengana, pekatariek billa baiño? Eleizea zintzoakaz bakarrik osotu baleiteke, nun topa guk lekua? Nun salbaziñua guretzat? Ez ete da Eleizea gizon barriek egiten gaituena, santifikatuaz? Ez ete gara aurkituko tentaziñu bardiñagaz azkatasunaren misteriuaren aurrean, gitxi garala-ta, azalean beintzat gaur eztoazela ain ondo ikusita?

Ain gatxak diran Erospenaren —Erredenziñuaren— bideetatik ibilteko beti izango dira estroposuen batzuk. Baiña ez eban konparatu Jaunak Eleizea amasa guztia igoten dauan legamiagaz? Arbola aundia egiten danean, zeruko egaztiak etorri ta bertan abiak ipinten dabezan, azi txikiagaz?... Goitarra ta lurtarra dan Eleizak, gizon guztien salbaziñua kontuan artu bear dau. Argi eta goitar graziaren biarra zabaldu. Bearrezkoa da beragan anima bat eta gorputz bat ikustea: anima santua, garbia, iraunkorra; beste aldetik gorputz lurrezkoa, Berak, Eleizak, barritu ta santututen dauan "pekatuzko gorputza", Paulo deunak dakarrenez.

Onek esan nai dau, berak beti gerratu bearko dauala "gizon zarraren kontra". Amaigabeko biar onetan, beti lagunduten deutso erreformearen Espirituak. Berau izan zan Vatikano II Konziliuaren eragillea. Zazpigarren gizaldiatik gaur arte Konziliu guztietan errezatzen dan Sevilla-ko Isidoro deunaren otoitza, Espiritu onen testigua dogu. Olan asten da: "Ona emen, Espiritu Santua, pekatariak, baiñan zure izenean batzartuak..."

Zeru zati bat munduan

Eleizaren goitar fundatzailleak esan eutsen apostolueri eurek izango zirala munduko argi eta lurreko gatza; bere Espiritua bialduko eutsenala, eurekaz lurraren amaiararte egoteko. Eleizea da Istoriaren zear promesa onen egitura. Argitu, garbitu ta gaizkatu egiten dau mundua.

Ezta esan gura, Eleizaren misiñuan eta artez esateko konziliuaren biarrean, beti ez-baiezkoak diran Istoriaren egintzearen eztrukturak ikusi bear diranik.

Konziliuari ez jako begiratu bear gaurko prolemak garbituko dabezan aldetik. Au baiño askoz be geiago da, eta "lurraren gaiñea barriztatuten dauan Espiritu Egintzaillearen" gaiñetik dago. Lurrari dagokiona bereganatu gabe, sartu, biztu, garbitu, igo, lagundu ta neurtuten dauz gizonaren mobimentu ta aktibidade guztiak, ekonomian, sendian —familian—, gizartean, politikan eta kulturan.

Konziliuaren deia egin eban "Humanae salutis"-en buldan, Aita Santuaren lerro onexek irakurten doguz: "Eleizeak daki, Kristoren argiagaz munduko gauzak argituten dauzanean, gizoneri euren nortasuna erakusten, euren izateen eta naien gorputza geiagotuaz.

Emendik, familia —sendia—, eskola, biarra eta gizartearen alde egin dan dotriña soziala."

Eta jorraillaren 28-ko "Oecumenicum Concilium" apostolutar Kostituziñuan, berba gitxi oneetan laburtuten dau Eleizaren misiñua: "Gizonen biotzetan Aitaren erreiñua erein eta zabaldu kanpoan, "erosita" dagozan sendien artean. Ta amaituten dau: "Konziliuari itxarotean eskatuten deusku, ba, bakoitzaren eta gizartearen justiziaren alde indar leialtsuago batean ekiteko, karidadearen onean oso neurri obeakaz bizitzeko, familien, gizarteen eta nazioen artu-emonetan.

Eleizea "konziliu eran"

"Pentekostes barria ta ederra" deitu eutson Aita Santuak. Ogei ta batgarrena izango dala pentsata, arin asmaten da "Eleizak, gizaldietan zear, ezagutu dabezan askoen artean, erakutsipen inportantienetarikoa dana".

Katolikuak bakarrik ikusi al izango dabe egizko dimensiñuan: fedea, itxaropena eta karidadearen misteriu au. Olan da guztiz be, munduarentzako graziaren eta argiaren iturria izango da misteriu au. Bildurra eta itxaropenaren denpora oneetan Espiritu Santuaren ixurtze barri bat.

Zenakuluan apostoluak preparatu ziran, Jaunaren esana egiñaz, Pentekostes egunerako; Eleizea, ementxe, Espirituz jaio zan, baiña Ama Birjiñearengan errealidadetu zan. Modu oneetan gertuko da Kristoren Eleiza guztia, apaiz eta kristiñauak, goitar presentziaren egun aundirako.

Kristoren Ordezkoak, preparaziñu auxe eskatuten deusku bein da barriro. Auxe da gorengoko ordua, "azkenekoa", barriena, Liburu Santuetako berbetean.

Egundo eztau izan beste Konziliu batek onenbesteko preparaziñu ain zaindu eta luzea. Olan ta be, Aita Santuak ondo erakusten deusku bere katoliku siñismena: "Biar guztiak baiño, asko be geiago balio dau kristiñauen erregu gartsu ta sarri egiñak." Au da, danen gaiñetik, Aita Santuak guztiori eskatutakoa.

Eleiza guztiak entzun dagiela Kristoren Ordezkoaren dei larria, batzarraren aurretik egindako kostituziñuetan askotan eskatuten deuskuna.

"Kristiñau bakoitzari ta kristiñau erri guztieri eskatuten deutsagu Jaungoiko Alguztidunari, sarritan eta sutsu, otoitz egiteko Konziliuaren alde... Otoitz au izan daitela fede bizi batek argitua; ta kristiñau penitentziak lagundu dagiola, artezago igo ta efikazi geiago eukiteko; kristiñau bizitz obeago bat eroaten alegindu zaitezela, orrek gertuko zaitue konziliuaren ondore eta legeak beteteko-ta".

Eta dei au oraindiño artezagoa ta larriagoa izateko asmoan, ipinten dauz bere aurrean, apaiz eta prailleak —Jaungoiko eta gizonen bitartekoak— Kristori emonda dagozan monjak, graziari eskerrak Espiritu Santuaren Etxeak diran kristiñauak, samiñekaz euren kurtzeeri josita dagozan gaixoak, eta txikitasunak emoten deutsoen graziagaz jantzita dagozan umetxoak.

Dei larri onetan eztagoz aztuta Erromatik aldenduta bizi diran kristiñauak, eurek be Jaunaren naia bete gura dabe-ta: "Artalde bat bakarrik izan daitela, Artzai bakarragaz."

Agustin doneagandik artuta, au dakarsku Pedro donearen urrengokoak: "Nai ta ez, gure anaiak dira; "Aita Gurea" esaten daben artean beti izango dira." Beste dokumentu baten Aita Santuak "borondate oneko ta espiritu artzedun gizonengana" jo eban; ez ete dabe onexek be Eleizaren animea osotuten?

Errezu askoren artean, aparteko gurariagaz agertuten deusku au: errosariu, agurtza santua. Bost dokumentuetan emoten deusku kontseju au: "Kristiñau erriarentzat —Aita Santuaren berbak dira— otoitzik errez eta entenidugarriena da, Aita Santuen bedeinkaziñuekaz larguro aberastua."

Gura-gura dau Aita Santuak agurtza santua izan daitela animen sokondoko barru-barrutik bigun igoko dauan erregua. Apaizentzako Meza ta Brebiariuaren ostean, leku bat izan bear daur kristiñauentzat sakramentuen ondoan.

Errezu publikuaren maillara igo dau agurtza santuak, Eleizaren premiñen eta naziñu ta mundu guztiko beartasunen aurrean.

Kristoren Ordezkoak, Konziliuaren ordu onetan, bere burua, Eleizako kleruagaz koroiatua sentidu gura dau. Eta eskatuten deutso beragaz bat-izateko, Konziliuaren alde Brebiariua errezatukeran. Eleizearen otoitz ofiziala ta publikua da Brebiariu errezua, "Eleiza katolikuaren arnasea", eta mezadunak egunero "Jaungoikoaren aintzarako" errezatuten daben, edertasun aparteko goitar olerkia. Goxua Aita Santuaren biotzarako —berak aitortuten dau— munduko kleru guztia olan alkartuta ikustea.

Eta duda barik, Aita Santuaren pentsamentuan dago Ama Birjiñaren Ofiziua errezatean, Konziliuaren alde ekitea.

Danok konziliuan

Ba-dagoz kristauon artean, gauzak txarto doazela diñuenak. Ba-dagoz Eleizaren gaurko itxura erakoa ez deritzaioenak; ba-dagoz Eleiza basate askotan nastaua dagoala diñuenak. Gitxi gorabera, danok daukagu kezkaren bat Eleizaren kontra.

Gauzak olan ikusi eta zer? Ba-dagoz ezin dabela egin ezer diñuenak, eta ezin dala ezer egin esaten dagoazanak be. Orain maitasunez gogoratuten dogun gure Aita Juan XXIII-ek be ba-eukan gauzak obetoago ikusteko gogoa. Ez egon dana zuzen beretzat be. Baiña Eleizari asterketa sakon bat egin ondoren, auxe esan eban bere barruan: "eta zer egin nei nik? Zer egin bear dot nik?" Eta Konziliua zabaldu eban.

"Zer egin nei nik?" Bearrezkoa da begiak zur eukitea eta akatxak nabaritzea, baiña osatuteko asmoan.

Konziliu aldian gagoz. Bi edo iru milla Gotzain batuko dira barriro be "Vatikano"-an, Paulo VI-garren ondoan, euren partea konziliuari eskeintzen. Eta aintxe, alkar maitasun eta errespetuan (danak dira Espiritu Santuaren dei eta abots), zeruko Aitaren guraria entzungo dabe. Eleiza astarketa zintzo baten sartu da, kristau bizitz barri bat biztuteko.

Eta besteok zer? Juan XXIII-ek esan euskun ondo asko igazko aprillaren 29-an: "Konziliu ekumenikuaren aurre onek auxe eskatzen deusku: alegin aundiago bat gizon bakotxarekin ta soziedadearekingo justizian; kemen zabalago bat karidadean; norbera eskeintze alaitsuago bat danen onerako, geitu daian, gizadi osoaren osasunarako, zuzentasun bereziago bat familiko, soziedadeko eta nazioen arteko artu-emonetan... Animen barruko barriztatzea egizko berpizte kristau batean. Au ez badago konziliuak ez dau emongo fruturik".

Bizitz barrizte onek gugan egin bear dau. Geure eta gure inguruko bizitz molduari kristau eratutzen ez badoguz, Eleiza lengoa izango da.

Ez gara auzokoak "Vatikano"-n. Gu bagerik ez da egingo konziliua. Guri begiratuta bildu da Eleizaren batzar nagusi au, gugaitik, eta bete be gugan bete bear dau. Eleiza da konziliuan dagoana, argiago esateko, "gu", Kristoren Gorputz egiten dogun kristau danok.

Eta gorputz bateko zatiak legez, erri bateko lagun guztiak legez, danok gagoz Eleizaren zeregiñetan ekitera deitu eta beartuak, bai bere legea betetera, bai gu geu bere eskuetan ipintzera.

Konziliua ez da notizi bat; ez da ikusgarri bat bakarrik: Konziliua gauza serio da, danok beartuten gaituana. "Vaticano II" au ez da gaur bai eta biar ez dan barri bat; Eleizaren batzar nagusi onek azia izan nai dau: gure da azi orreri bizitza eta gorputza emotea.

"Laga eiozue berba egin daian"

Azkenengo aldi onetan, aldakuntza aundiak ikusten doguz gizadiaren bizitzako agerkera guztietan. Gizona ez, baiña gizonaren pentsakera eta jokaerak moldura barriak artzen doaz. Eta gizonaren barruan jazoten dana, mundu onetako soziedade guztietan agiritzen da.

Eleizak be, derrior sentitu bear gaurko gizadiak sentitzen daben barruko irakite au. Eleiza, ain zerutarra, lurrean bizi da, emengo bizitzak daroan gorabera askorekin alkarartuta. Gizona legez, Eleiza beti dator barriztatzen, egiten, baiña, bear bada, batez be gaur.

Aspalditxotik eta onera, berba barri bat gagoz entzuten: "laico" (guk "sekularra" esango dogu). Sekular izena "clero" ez diranak artzeko aukeratu da. Ba-egoan len be Eleizan aldi au (Kristok ipinitakoa da izan be-ta), baiña beste zentzukera bat emoten jakon batez be: "Eleiza irakaslea" eta "Eleiza ikaslea" Eta protestantismu azaldu ostean, zainduagoa gelditu zan ideia au, erejiak ekarren "erlijiñuko demokrazia"-ri eusteko.

Alan da be, joan dan gizaldiaren erdi ingurutik, sekularren jeikitze itxaropengarri bat asi da zuzpertzen. Geroago eta argiago sentitzen da egi zar au: danok gara Eleiza. Orain, sekular danak dakie, Eleizaren semeak ez dirata bakarrik "artzeko", eta bai "emoteko" be, ez bakarrik "entzuteko", bai "egiteko" eta "esateko" be. Gaurko kristauak ondo daki ez dala naiko "kristau irauntea", baizik "kristau aitorrera" bear dala zabaldu barren guztietara; kristauak parte artu bear dauala Eleizaren bizitz, otoitz, ardura eta poz orduetan, Eleiza dalako.

Izan be, ezin lei sekularren nortasuna susmatu, Eleizarenakin batera ikusten ez bada. Jaungoikoak naita, Eleiza da salbaziuaren, "tokia", Kristok atondutakoa. "Eleiza" berbak "bildu" edo "batzarra" esan nai dau; Kristoren bidez salbatutakoen alkar-batasuna, soziedadea. Onela, oso-osorik agertzen jaku Eleiza: ikusten dana eta ez dana, lurreko eta zeruko bizitza, apaiz eta sekular, danak gorputz bat egiten legez Kristo buru dala. Benetan, lenengoz, batasuna ikusten dogu Eleizaren muñean: batasuna Kristogan eta batasuna otoitz eta bizitz batean.

Eleiza ba, "salbatuen komunidadea" eta "salbaziorako derriorrezko bidea" da. Bigarren alde onetan sortuten da sekular eta apaizen nortasun desbardiña. Alde biak zaindu bear dira Eleiza ondo ulertu bear bada: Kristoren jarraitzailleen soziedadea (salbazioko grazietan danak parte dabela), eta jarraitzaille orreetariko batzuek, danen salbaziorako, Kristok lagatako almen bereziekin ornituta.

Alan da guztiz be, Eleiza bat da, lagundi bat. Eta bertako bakoitzak Eleiza osoa daroa beregan, Kristoren maitasuna beregan dagolako. Kristau bakoitza "salbatua" eta "salbatzaillea" da. Eleiztar bakoitza "artzaille" eta "emontzaille" da animetako arazoan. Kristauak, bataioa artu dauanez, Kristo osoa daroa barruan, Eleiza osoa. Eleizan, aldeak baiño be aurretik, Kristorekingo eta Eleizarekingo kristauen batasuna igartzen da.

Kristau danak, eta batez be sekularrak eurak dira, ez bakarrik Eleizakoak dirala, baita be Eleiza dirala sentitu bear dabenak, au da, eurak dirala Kristoren jarraitzailleen batasuna, Aita santu eta Gotzain jauneen ardurapean bilduta. (Pio XII).

Egi eder oneek poztu egiten gaitue; poztu eta beartu, baiña batez be, beartu gaurko egun aundi oneetan.

Bidezkoa da (eta ordua zan) sekularren naastutze au Eleizan. Giro obeagoen ezaugarritzat biztu dau nunbaiten Espiritu Doneak arnas barri au.

Konziliuak ondo gogoan artu dau, eta artuko be, Eleizako kimu zoragarri au.

"Laga eiozue berba egin daian" —esan eban Pio XII-k gaurko kristau erriari begiratuta.

Obispuek gukin dagoz

Interesgarria izango litzake jakitea zer pentzaten daben gure erriak obispuengan. Siñisbakoak obispu bat zer dan ez jakitea elitzake izango arritzekoa; baiña kristiñau batek ez jakitea...

Erantzun ikusgarriak eukiko geunkezala uste dot. Erantzun ederrak eta amodiz betetakoak be millaka eta millaka izango gendukez. Baiña, zoritxarrez, zenbat erantzun ezkel eta ganorabako: jantzien kolorean, jestoetan, euren bakartasunean, eta beste onelako inportantzibako gauzetan jarten dabezan erantzunak.

Obispuen eta kardenalengan zeozer esateko ez naz joango teolojietako liburuetara, ez; munduan, euren akziñuetan eta relaziñuetan ikusiko doguz.

Obispuak euren eginkizunetan ikusteko Erromako Batzar Nagusira joatea uste dot izango dala onena.

An ikusten doguz 2.800 obispu. Munduko alderdi guztietakoak dira. Askok pentzaten dabe gure obispuak eztirala akordetan erriko gizonengan eta beti euren etxeetan sartuta dagozala.

Lenengo jakin bear doguna da, Kristo berberak ipiñi dabezala obispu oneek gu danok zaintzeko eta zeruko bidea erakusteko.

Baiña erriko gizonetatik urrun ete dabiz ba? Ez. Joan zaitez Batikanoko plaza erdira eta ikusi egizu zer pasaten dan. An dabiz jende guztiari ixuriten aspertu barik ordu askotan bedeinkaziñuak, euren letra, errezo eta parre goxoa. Eztira bakarrik goiko gizonak, beeratzen be ba-dakie.

Egun batean obispu bat meza laguntzen ikusi genduan. Ez kapritxo bat gaitik, beste gizon bati mesede egiteagaitik baiño. Eta zenbat onelako ejenplu eder ikusi doguz Batikanoko plazan.

Ez. Obispuak eztira lañoetan bizi. Siri kardenala, obreru baten semea da; Ottaviani, panaderu baten semea; Gracias kardenala, Karachi-ko barrio errukarrienean jaiotakoa; Kominek obispuak, egunero egunero itxoiten eutson Silesia-ko mina arriskuduenetatik etorren aitari. Suenens kardenala, alemanak kartzelatu eben azkenengo gerra ontan eta afusilatu nai eben, baiña, Jaungoikoari eskerrak, ez eben lortu deabrukeri ori.

Esango neuke, guk kristiñauok eztoguzala ezagutzen ondo gure obispuak. Erromako batzar ortan Espiritu Santua sentigarrian ikusten izan da: ango batasuna, alkar-amodioa eta poza! Pentekostesko egunaren itxuera eukan.

Gertakizun oneek erakusten deuskue argiz, obispuak eta kardenalak ondo konprenditzen dabezala gizonen problemak eta eztabizala laiñoetako bideetan, lurrekoan baiño.

Ikusi egin bear doguz nortzuk diran eta gero ikasi euren ejenplu ederrak.

Gotzain artean

Ogeigarrengo mendean gauza ikaragarri asko ikusi doguz benetan: atomikazko eta idrojenesko bonbak, erradiua, telebisiñua, eta beikulu guztien obetasuna eta arintasuna. Baiña mende eder ontan bizi garan gizonak ezin geinke ixildu Espiritu Santuak eta Eleizak egiten dabezan aurrerapenak be. Baltz eta ubel jantzitako gizon asko ikusten genduzan antxiña eztala Batikanoko plaza nagusian. Eleizako artzaiak dira. Eleizari bizitasun bat emon naiez-ta batu dira. Zenbat? Asko. Mundu guztikoak.

Eta pillo onetan gusto askoko obispu eta kardenalak arkitzen dira. Wright, txistosua eta broma zalea; Leonard obispua, eskritore mistiko txinpart beroduna; baita alkartu dira Amisah obispua, elizako organua joten dabena eta Ogez obispua, biolina guztiz ondo joten dabena bere asti libreetan; edo baita Mabhatoana Afrikako musikalari eta Ekander obispua biargin purrukatua gabian bost orduko loa bakarrik artzen dabena.

Etxe baten biziko dira Montini Kardenala, gaur Aita Santu, irakurlari ase eziñekoa bere Milan-eko diozesira 85 kutxa liburuz beteta eroan ebazana, eta Bey obispua, gure Seringueiroko Amaren eleiza eta ospital bat baita lau eskola be bere eskuegaz altza dabezana.

Onen onduan arkituko da, ganera, Mango obispua, lurrean zeruko gauzak ikusten dauzana.

Jaungoikoaren deia urteak aurrera joiakuezala entzun ebenak be makiñabat izan dira. Amissah obispua fubolistea zan abade egin baiño aurretik. Gastellano obispua injenierua zan eta Australiako Gilroy kardenala telegrafista bat.

Komunismuaren atzamarpean bizi eta sufritzen dabenak be eztira gitxi izan: Txinakoak, Hungriakoak, Yugoeslaviakoak eta beste toki askotakoak.

Au dala-ta poztu egin bear gara kristiñauok. Ainbeste kardenal, obispo santu eta ainbesteko klasekoak, astindukada eder bat emongo deutse Eleizari. Ze ederra dan ainbeste errietako eta danak fede bategaz lotuta ikustea! Eleiza, len indar askokoa izan arren, orain indar aundiagoak artuko dauz. Gaurko problema modernuei kristiñau-soluziñu bat emongo deutse.

Guk, Eleiza eder ontan parte garanok, poztu gaitezen zeruko poztasunez: ba-dator munduarentzako Pentekostes eguna. Alleluia!

2.778 Eliz-Guraso konziliulari batu dira Vatikano II-garrenean:

87 kardinalak eta patriarkak,

97 erlejiosuen nagusiak,

975 gotzain titularrak,

1.619 gotzain diozesi baten kargu daukenak.

Oneetatik

939 erlijiosuak dira;

1.839 abadeak;

332 Iparameriketatik etorri dira;

601 Egoameriketatik;

250 Afrika baltzetik;

96 Arabia aldetik;

849 Sartaldeko Europatik;

174 Komunisten errietatik;

256 Asia aldetik;

70 Ozeaniatik.

Kontziliuko prolemak

Kristauen batasuna

Guztiko batasunik ez da etorriko. Aurre aurrean dagon egia auxe; gizonezko begiekaz begiratu ezkero beñipein. Erabilli dogun gorrotozko bidea luzea ta latza izan da benetan. Baten baiño geiagotan burruka egin dogu, sarritan zauritu gara ta beti ibilli gara bata-besteen akatsak argitaratzen. Gauza penagarria, baiña egi galanta. Ta errua alde bietatik dagola esan bear. Guk katolikuok naiko erru izan gendun. Fozio ta Zerulario izan zirean zisma au kristiñautartean sortu ebenak. Naiz guk txartzat euki gizon ospetsuak zirean; batez be Fozio. Orienten orduan izandako gizonik jakintsuena; zurra ta politiku azkarra bera; ta, zergatik esan ez, biotz onekoa be bai. Zerulario zan makurragoa norberekeria ugari arek. Baiña geuk be maillu otsez eta eskomunioz gura genduzan menperatu ta orretxek galdu!

Au ikusita gaurko katolikuak ikaskizun eder bat ikasi dogu: Maitasun bearra. Kristok erakutsitako maitasuna erabilli bear dogu nun-nai. Bai ederto erakutsi euskula au kontziliua batu eban XXIII'garren Joanek. Maitasun utsa zan. Orregaitik irabazi ebazan munduko biotz guztiak ta orregatik sentidu gendun ainbeste il zanean. Pakeagaz ta maitasunagaz dana leiteke, indarrean ta gogorrean oso gitxi. Ikasi dagigun betiko.

Dana dala Kontziliuan batasuna lortuteko alegiñak egingo dira. Bakea ta alkartasuna izateko bideak landuko dira.

Izan leiteke oraindik batasunezko mirari au Jaungoikoagandik ez lortutzea. Baiña gauza bat daukogu benetan ederra ta indar aundikoa: Otoitza. "Eskatu ta emongo iatsue", esan euskun Kristok. Ta alaxe da. Gure eskuetan dago, ba, ainbeste gura dogun kristiñau guztien alkartasuna. Gure indarrak argalak badira, Jaungoikoa alguztiduna da. Batasuna etorri dedin, otoitz egin daiogun dana lortu leikean Jaunari.

Gaurko mundua

Animako gauzak gaur naiko oinperatuta daukoguz. Geienak materialismuan samaraiño sartu gara ta kristautasunetik bizi bearrean aberastasunetik bizi gara. Benetako bizitza, animako bizitza, aaztuta daukogu. Fabriketara, baserri lanetara, frontoi ta futbol zelaietara Kristo eroan bearra dago.

Gure artzai Obispuak ondo baiño obeto dakiezan gauzak oneexek. Orregaitik, gaurko Konziliua momentu paketsuetan batu dala esan geinke. Eleiz barruan ez dagoz txarkerizko prolema aundirik. Aintxiña bai, Konziliua batuten bazan ereji edo zisma baten señalea zan. Baiña orain ez. Konziliua batu bada indar barri baten bearrizena ikusten dalako izan da. Egon be, Kristo gaurko mundura eroateko bearrizen aundia dago.

Gaurko Kontziliuak Eleizaren betiko gaztetasuna azaldu gura deusku. Eleiza beti da gazte, eder ta indartsu. Ixtori guztian zear beti zabaldu dau bere itzal goxoa. Baiña gaurko egunetan gura dau egon gazte, indartsu ta aukeratua. Aita Santuen esanak, gaur beste, egundo ez dabe mundua argitu ta zuzendu.

Iñoiz ezagutu ez dogun kontziliua oraingoa. Egokera maitekor bat artuko dauala aurrean dago. Kastigatu egin bearrean, aita on batek legez, kontsejuak emongo deuskuz. Iñondik ez da ikusten dojma barrizenik. Onetako ez dago denbora egokirik.

Gaurko munduan agertu diran barriztasun guztiak beraganatuko dauz. Lenengoko kristiñauak erromako kulturagaz egiñ ebena orixe egingo dau Eleizak gaurko aurrerapenagaz: Ona dan guztia artu ta txarra aldendu. Aurre aurrean ipiñiko deusku gure materialismua, ta gure diru zaletasun aundiak. Baiña alde txarra erakutsiaz bakarrik ez da geldituko. Txalotu be egingo gaitu, gaurko gure zibilizazio ederra txalogarria baida.

Batez be auxe da erakutsiko deuskuna: zelan eroan kristautasuna gaurko mundura, nola emon kristau anima bat gaurko munduari.

Orregaitik aurrerantzean Eleiza pobre biziko da ta batez be bata besteen maitasuna nun-nai agertzen aleginduko da.

Gaurko mundua mobiduteko ez dago alkar maitasuna lakorik. Azkenean gaurko komunistek be erromatarrak esan ebena esango dabe: Begira zelan alkar maite diran; kristau egin gaitezan geu be orrela ondo bizitzen da-ta.

Mundua konziliuari begira

Kennedy

"Konziliu Ekumeniku preparaziñuko iru urte onetan, norteamerikarrak milloika, euren arteari asko ta asko katoliku ez diranak, zurt ta biotzez segidu dabez konziliu guztiz onuragarri au atondutzeko sortu ziranen komisiñuen biarrak. Gugan diran prolema askori, berba argi ta eragikorrez, erabaki egiazkoa emongo jakeela dogu itxaroten, eta batez be, bake ta erri arteko ulertzearen alde jokatuko dala.

Ar begi, bada, Aita Santu, nire ta nire andrearen zorion beroenak. Itzal barrukorrez, Berorren seme guztiz zintzoak".

Adenauer

"Itxaropen biziz dago doixtar erri osoa konziliu Vatikano II-garrengoari begira. Doixtar personalidadeekaz sarri asko izan dotazan alkarberbetatan, beti izan dogu lenen maillan batasun ekumeniku gaia. Nire erriko katoliku guztien artean artuko dot nik neuk be parte gure fedearen bizitasun eta indarraren agerkune onetan".

Segni

"Jakiñaren ganean dago gure Aberria zelako oore ta ze ardura jakun konziliua Erroman ospatzean. Eta italiarrak guztiak dira, fede ta nabarpenez, Batzar onetara begira. Lurreko erri guztiak bertan batu diralarik."

"Il Secolo d'Italia"

"Vatikano II-garrengoagaz asi da, noski, egiazko aldi barri bat Eleizarentzat izpirituaren kondairan. Guztiek dakie ospe moralaren gallurrean dagoala egunean Eleiza, eta, ziurki, Konziliu onetan artuko dau bere ospekundea."

"Le Monde"

"Ixil-Eleizako gotzain batzuen etortzeak ara zer agerkigun argi ta garbi: Stalinek barre egiten eutson erlijiñua oraindik-orain ondo bizirik dagola erri aretan. Joan diran ogei gizaldietan, betikotasun promesa norberaren alde eukiteak emoten dauan segurantzi nasaiaz igaro ditu Eleizak ekaitz amorratuenak. Zisma, Erreforma, Prantziko Erreboluziñu, eta positibismua gain bizi izan da beti. Beraz zergaitik marsismuaren aurrean ikaraz jarri bearko? ".

«Times»

"Batzar augandik ezta, batez be, dogma barrien baten proklamaziñurik itxaron bear. Beste onako au baiño, alegia: kristiñau dotriña argitua izan dedilla gizonari laguntzeko bere eguneroko arazoeri aurre-egiten bai familian, edo biarrean, edo baita gure denporako problema aundietan: guda, bakea, alkar-bizitzako problema, erri beartsuerekiko laguntza."


NURBEN PRAKA ELASTIKOA

1341223-1785

Aire zabalean erabiltzeko balio anitzeko galtza-elastiko luzeak, Dryshell ehunaz eginda, mugikortasun, transpiragarritasun, lehortze azkarra eta berotasun osagarria eskeintzen du egun eta klima hotzean. - Jostura lauak erosotasuna areagotzeko - Alboan kremaileraz lotutako patrika - Gerrialde erosoa - Estugarri arrunta

Egin erosotasunaren aldeko apustua Ternua etxeak emakumeentzat egindako NURBEN praka elastikoekin. Egokiak dira mendiko jardueretarako, esate baterako, trekking, mendi-ibilian edo fast hikingean erabiltzeko, edo denbora libreko beste jarduera batzuetan erabiltzeko. Praka elastiko epel, arin, transpiragarri eta funtzio anitzekoak dira. Horrela, mugimendu aldetiko askatasun bikaina eskainiko dizute. Jostura lauak ditu, alboko patrika kremaileraduna da eta gerrialdea erosoa du.

2840000 g.


Zuhaitzen inbentarioa irudiduna - Aladjidi, Virginie; Tchoukriel, Emmanuelle; Petrirena Etxeberria, Juan Joxe (itz. ); Taberna Irazoki, Mikel (itz.)

Zuhaitzen inbentarioa irudiduna

Aladjidi, Virginie / Tchoukriel, Emmanuelle / Petrirena Etxeberria, Juan Joxe / Taberna Irazoki, Mikel

9788491722311

…Zuhaitz-espezieen dibertsitatea mehatxupean dago ia mundu osoan, deforestazioaren eta nekazaritza intentsiboaren ondorioz. Espezie asko desagertzeko arriskuan daude. Eta horrek eragiten dio haiei lotutako faunari, zeinaren populazioak ere problema bera jasaten ari baitira. Hala ere, Asian eta Europan basoak hedatzen ari dira, eta herrialde gehienetan gero eta gehiago ari gara zuhaitzak babesten…«Zuhaitzen inbentarioak» munduko 60 zuhaitz-espezie inguru biltzen ditu, Europakoak franko: hostozabalak, koniferoak, palmondoak. Hosto, baso eta azal desberdinei buruzko hiztegi irudidun txiki batez gain, egileek, besteak beste, landare bakoitzaren izen zientifikoa, lor ditzaketen garaiera eta adina zehaztu dituzte, eta lore edo fruituen marrazkiak erantsi dizkiete, baita zuhaitz horietara biltzen diren animalienak ere.Marrazkiak estilo zientifikoan emanak dira, antzinako naturalistek zuten zehaztasun berberaz: errotuladorez eta tinta txinatarrez egindako ingeradak, eta kolore eta gardentasunekin jokatzen duten akuarelak, testura eta tonuak jasotzeko. Liburu honek, eduki teknikoaz gain, basoen zeregin ekologikoa, zuraren sektorearen faktore sozioekonomikoa eta zuhaitzen garrantzi sinboliko eta poetikoa nabarmentzen ditu.


Analgy | Asel Luzarraga

Analgyren lehenengo hazia 20 17 aldera jarri zen. Orduan, Buenos Airesetik Bermeora itzulita, Sergio Meauriorekin elkartu, eta elkarrekin proiektu bat egitea proposatu zidan berak. Izena ere bazeukan, pentsatuta, orain arte iraun duena. Asmoa, garai haietan, punka, elektronika eta metala uztartuko zituen zerbait egitea zen, Prodigy, Nine Inch Nails eta beste talde batzuk erreferentzia hartuta. Lehenengo testuak idazteari ekin nion nik, base eta erritmoekin jolasteari Meauriok, baina saltsa askotan zebilen bera une haietan eta ezerezean geratu zen asmoa. Zenbait urte geroago, ordea, 2021eko uda amaieran, nire musika aurreiritziak goitik behera astindu zituen talde bat jausi zen nire eskuetara, lehenago Pello lehengusuak erakutsita, Alfonsina argentinar lagunak gero: Chill Mafia. Bideo bana jarri zidaten eta, lehenengoan ikusten ari nintzena zelan ulertu ez banekien, bigarrena ikusi eta erabat irauli zidan burua. Beharbada, zerikusia izango zuen 2021eko bigarren uda pandemiko hark, gure parranda gehienak Mundakako talan amaitu baikenituen, herriko gazteen urratsen atzetik, litroak eginda geu ere. Pixkanaka xurgatu genuen giro hark pixkanaka higatu zituen belaunaldi horrek entzuten duen musikari buruz neuzkan aurreiritziak, eta Chill Mafia entzun nuenean hasi ziren loturak egiten nire burmuinean: hura zen XXI. mendeko punka! 70-80etan punkaren eginkizuna ordurako guztiz komertzial eta sistemiko bihurtutako rocka azpikoz gora jartzea izan bazen, azken hamarkadetan belaunaldi berrien artean nagusi bihurtutako erritmoak iraultzeko garaia iritsia zen: reggaetoia eta trapa. Azken finean, guk no future akitu arte errepikatu bagenuen, belaunaldi gazte horiek dira benetan etorkizunik ez daukatenak, guk utzitako planetaren azken hondarrak baino jarauntsiko ez dituztenak. Zer daukagu guk haiei irakasteko, gure bide guztiek porrot egin badute eta ekofaxismoaren ateetaraino ekarri? Berehala ekin nion beste talde batzuk entzuteari: Dupla, Kai Nakai, Tremenda Jauria, Louta… Zer ez zegoen mundu berri horretan! Entzutea eta musika horretan barneratzeko gogoa biak bat. Hala, Meauriorekin berba egin eta Analgy proiektua berpizteko garaia zela iradoki nion, baina estiloari buelta bat emanda. Erritmo haietatik hartu behar genuen, gure beste eraginei uko egin barik. Hala sortu ziren noranzko berrian idatzitako lehenengo testuak, “Mundaka gaba” lehenengoa, eta aspaldi Punkaminerentzat idatzi eta tiradera batean ahaztuta geratutako besteren bat berreskuratu ere bai, “Erlijioso osoa” hasteko. Haiei musika jartzeko magia Meaurioren kontua. Berak ere bazeukan bidean kanta bat, eta estilo berrirako moldatzeari ekin zion. Martxan zegoen Analgy, oraingoan, bai, bolada baterako geratzeko asmoz.

Logoa, berriz ere, Lluís Ráfols lagun handiaren lana izan zen, Pellok emandako ideia bat hartu eta moldatuta.

Gure lehenengo singlea da "Mundaka gaba". Bilatzen genuen estilo berrian beste bide bat ere behar genuen testuak idazteko garaian. Asmoa trapunk esan dakiokeen zerbait egitea izanda, berben esangura politikoari uko egin barik geure errealitate hurbiletik...


Ongi etorri gelakide berriei! | Aldizkaria

IKASTOLA 235 > ikastolak > Ongi etorri gelakide berriei!

Ongi etorri gelakide berriei!

Arabar Errioxako DBH3-4 eta Batxilergoko ikastola ere badelako

EKI proiektuaren markoan, enbidoa bota zitzaien: hirugarren ebaluazioan Gizarteko proiektuan.

Aurreko ikasturtea bukatzear egon arren DBH 3ko ikasleak edozein proiektutan parte hartzeko gogotsu zeudela baliatuz, egitasmo berri bati heldu zioten ikastolan, EKI proiektuaren markoan. Enbidoa bota zitzaien: hirugarren ebaluazioan Gizarteko proiektuan elkarbizitzarako ekintza bat antolatu behar zutela, alegia; eta aurrera egitea erabaki zuten. Zer egin, ordea? Pentsatu eta sentitu ondoren, beraien gela bat margotzea erabaki zuten, hain juxtu ere, irailean DBH 3. mailara Bastidatik etorritako ikasleak eurena duten gela; lana gogor egitea erabaki zuten gela txukun eta alai ikus zezaten. Hasi eta bukatu. Lan txalogarria; ongietorri egokia emateko modu bikaina, zalantzarik gabe!


EUSKALIT Kudeaketa Aurreratua - Gestión Avanzada | Xedea, ikuspegia eta balioak

Xedea, ikuspegia eta balioak dira gure lanaren ardatzak

Fundazio gisa elkartutako erakunde-taldea gara, Eusko Jaurlaritzak bidea emanda, erakundeetan Kudeaketa Aurreratuko elementuen erabilera sustatzeko eta, horrela, Euskadiren lehiakortasun eta garapen iraunkorrari laguntzeko. Hau guztia, pertsona konprometitu, profesional eta motibatuek osatzen duten lan-taldearekin

Kudeaketa Aurreraturanzko mobilizazioan euskal erakundeentzat erreferente bat izatea, nazioarte mailan Euskadi, arlo horretan errekonozitua izateko.

KOHERENTZIA: eredugarri izateko asmoz, kudeaketa aurreratuaren kontzeptu eta metodologiak gure barne kudeaketan aplikatuko ditugu.

KOOPERAZIOA: beste pertsona eta erakunde batzuk gure Ikuspegian inplikatuko ditugu, haien aurrerapenean lagunduz, protagonista bihurtuz eta lorpenak aintzatetsiz.

KOHESIOA: EUSKALITeko pertsonok gure Xedera eta Ikuspegira bideratuko ditugu gure jarduerak, konpromisoz, ilusioz eta talde izaerarekin. Erabakiak hartzeko orduan ideia eta iritziekin parte hartuko dugu, informazioa eta ezagutza partekatuz, eta elkarri lagunduz eta aintzatetsiz lortutako helburuengatik.

EUSKALITen 2016ko EKINTZEN MEMORIA (Global Reporting Initiative -GRI irizpideen arabera. Gaztelaniaz dago)


Herri Ondarea :: Sasieskolak

Sasieskolak

Hamalau urte ingurura arte joan zan eskolara. Sarritan egin ebazan sasieskolak bere. Larraurin matrimonio bat egon zan; munduan pobreenak ziran, baina zoriontsuenak. Leku txikian bizi izan ziran sei neba-arreba, aita-amak eta amama zaharra. Umeek harako jokerea eukien, danei ondo esaten eutseen eta. Han lotzen ziran batzuetan eskolara joan barik. Maistreak ez eban ezer esaten, eta gurasoek bere ez.

Noiz edo noiz eskolara joan barik gelditu zan ganaduen aurrean ibili behar izaten ebalako, itaurrean, labrantza sasoian. Ondo joan ezik, aitak errieta egiten eutsan atzetik. Gizonari, ostera, ez eutsan ixten berari gedar egiten. Aitari ez eutsan inoiz gizonari moduan erantzuten.

Informador: Maria Abio

Errosarioa egunero errezetea

Santiagoak


Joxe Austin Arrieta Parisen izan da, Marcel Prousten lanaren itzulpenari buruzko jardunaldietan

Joxe Austin Arrieta idazle, itzultzaile eta euskaltzain urgazleak "Comment traduire Proust?" itzulpen jardunaldietan parte hartu du, Parisen, mundu osoko aditu askorekin batera. Jardunaldiok azaroaren 28 eta 29an egin dira, Société d’Etudes des Pratiques et Théories en Traduction (SEPTET) eta Réseau Asie-Imasie (CNRS) erakundeen ekimenez, Marcel Proust-en Du côté de chez Swann-en mendeurrenaren kariaz. Arrietak bertan aurkeztu duenaz gain, Jean-Baptiste Orpustan itzultzaile eta ohorezko euskaltzainaren txosten bat ere irakurri da.

Bai Joxe Austin Arrietak, baita Jean-Baptiste Orpustanek ere euskaratu dute Du côté de chez Swann liburua. Arrietak egindako itzulpena 2010ean argitaratu zen, Swann-enetik izenarekin, Eusko Jaurlaritzaren eta Euskal Itzultzaileen Elkartearen (EIZIE) arteko lankidetzan burututako Literatura Unibertsala bilduman. Alberdania eta Elkar argitaletxeek argitaratu zuten.

Jean-Baptiste Orpustanek, aldiz, lapurtar-baxenabarrera itzuli du liburua Zuanen etxe aldean izenarekin, eta aurten argitaratu da, ZTK elkartearen eskutik. Durangoko Azokan aurkeztuko da. Marcel Prousten Le Côté de Guermantes liburua ere itzuli du, eta Germantes-ko aldea izena eman dio.

Hiru liburuak -Swann-enetik, Zuanen etxe aldean eta Germantes-ko aldea- erakutsi ditu Parisen Joxe Austin Arrietak. Horiekin batera, Analektak lana ere eraman du. Liburu horrek Prousten A la recherche du temps perdu lanaren euskarazko, galizierazko, katalanezko eta gaztelaniazko pasarteak biltzen ditu. Víctor Gómez Pin filosofo katalanak gaztelaniara itzuli zituen pasarteak, Joxan Elosegi-k euskarara, Alexandra Segura-k katalanera eta José Mayoralas-ek galegora. Donostiako Hariadna argitaletxeak kaleratu zuen liburua. 1.000 aleko tirada izan zuen, eta horietatik 500 Eusko Jaurlaritzak bere gain hartu zituen.

EIZIEren eta Euskaltzaindiaren gestioak

"Comment traduire Proust?" jardunaldien xedea, Prousten obra beste mintzairetara nola itzuli den aztertzea izan da. Bertan, Europako hizkuntza-familia guztiak egon dira ordezkaturik, baita Asiako zenbait ere. Euskararen presentzia, baina, ez zegoen aurreikusita, eta EIZIEren eta Euskaltzaindiaren bitartekaritzaren bidez lortu da.

Izan ere, Joxe Austin Arrietak EIZIEren bitartez izan zuen jardunaldien berri, eta euskara ez zegoela ordezkaturik ikustean, Akademiari zuzendu zitzaion, honek Pariseko antolatzaileekin mintza zedin eskatuz. Euskaltzaindiak hala egin zuen, eta Xabier Kintana idazkariak sinatutako gutuna bidali zuen, "harridura" adierazteko, batetik, eta Arrieta eta Orpustanen parte-hartzea eskatzeko, bestetik. EIZIEk ere, Iñaki Inurrieta presidenteak izenpetutako gutuna bidali zuen, beste horrenbeste eskatuz.

Joxe Austin Arrietaren txostena (frantsesez) (PDF, 98,55 KB)

Jean-Baptiste Orpustanen txostena (frantsesez) (PDF, 372,51 KB)


Gaztediren maskaradak Zuberoan aurkeztuko dira — dantzan.eus

Hemen zaude: Hasiera › Albisteak › Gaztediren maskaradak Zuberoan aurkeztuko dira

Gaztediren maskaradak Zuberoan aurkeztuko dira

2014/03/10 10:24

Gaztediren maskaradak Bilbon, 2014-03-02. Arg. Oier Araolaza. CC-BY-SA

Bizkaian, Santutxun prestatutako maskaradak bere jatorrizko herrialdean bertan, Zuberoan eskainiko ditu Gaztei dantza taldeak. Aurten maskaradak eskaintzen ari den Zalgizen herriak berak hartuko ditu maskaradak, inauteri arotik kanpo bada ere. Ekainaren 29an, Zalgizen izango dira Gaztediren maskaradak.

Zalgizeko maskaraden zenbait kide Santutxun izan ziren Gaztediren maskaraden lehen agerraldia ikusten. Hori ikusita erabaki dute Santutxuarren maskaradak beren herrian erakutsi nahi dituztela, eta horrela, gonbidapena luzatu diete, datorren ekainaren 29an, Gaztediren maskaradak Zalgizen eskain ditzaten. Herriko festak izaten dira data horietan Zalgizen, eta inauteri giroa iragana bada ere, behintzat festa giroan harrera egingo diete Bizkaitik iritsiko diren maskaradariei.

Gaztedi: Maskaradak Bilbon 2014

La Maskarada vuelve a las calles de Santutxu

Gaztedi conmemora los 20 años de la primera Maskarada vizcaína


Kirolean, ezpal eta epai artean

05 urria, 2016 Garai batean 401

Zaldibiako ‘Altza burue’ eta ‘Bota piñue’ herri kirol taldeetako ordezkariak, 1983an, Senperen (Lapurdi) ateratako argazkian.

Herri kirolari lotutako desafio eta erakustaldi askoren lekuko izan da Zaldibia. 80ko hamarkadaren hasieran, esaterako, gazte kuadrilla bat bazter ugaritan ibili zen saioak eta erakustaldiak egiten, baita erakusle lanak egiten ere. Katalunian bitan, Ipar Euskal Herrian eta Gipuzkoako eta Bizkaiko txoko askotan ere bai. Orduko giro eta zaletasunaren ondorioz, Altza burue eta Bota piñue izeneko bi talde ere sortu zituzten.

Kanpora ateratzeko joera hori urte batzutako kontua izan zen, baina herri mailan saio gehiago ere egin zituzten gerora. Eta beste maila batean bada ere, herriko gazteek urtero egin izan dute herri kirol saioren bat Santa Fe jaietan. Aurtengoa urriaren 8an izango da.

« Eneritz Gorrotxategi eta Ion Muñoa

Altxa Gudari, urtebete punk-rock doinuak joz »

6 − = 1


KORRONTZI Gernikan: “Bakearen Doinuak” – Korrontzi

KORRONTZI Gernikan: “Bakearen Doinuak”

Plazer bat izan zan atzo "Bakearen Doinuak" ikuskizunean parte hartu eta Gernikarren berotasuna sentitzea. Eskerrik asko benetan! Gernika 82 urte... musika bonben kontra!


UDAKO KANPUSEN AURKEZPEN EGUNA

Udaberrian zuen seme-alabek axiekitaldiak dohain antolantzen dituen joko eta ekintza desberdinetaz goza dezakezue

Apirilaren 24an 11:30tik 14:30ra AXIEKITALDIAK antolatzen dituen udako kanpusaren aurkezpen eguna ospatuko dugu. Non zure seme-alabek ekintza eta joko desberdinetaz goza ditzaketen. Adibidez; arku tiroa, ohe elastikoak, gaztelu puzgarria,(3-4 urte), badminton, futbol 3x3...etabar. Gainera, prest gaituzue zalantza guztiak argitzeko; ordutegiak, prezioak, deskontuak eta beste batzuk.

Hau da zure Kanpusa

Gure kanpusetan, programa argi eta berriak antolatzeaz, I.V.E.F ikasketak dituen pertsona bat arduratuko da.


Garbiñe Lopez de Uralde eta Ion Lapazaran garaile, Euskal Herriko trontza misto txapelketan | EHK

by ehkirola eus | 2021/11/21

Euskal Herriko trontza txapelketa jokatu dute igande honetan, azaroaren 21ean, eguerdiko hamabietan Lezaungo pilotalekuan

Zazpi bikote aritu dira, horietatik sei nafarrak eta bestea arabarra: Sela Goñi eta Jesus Goñi, Dani Saldias eta Irune Biurrun, Ainhoa Iraizoz eta Josetxo Barberena, Uxue Rodriguez eta Iosu Huarte, Nerea Huarte eta Iker Goldarazena, Saioa Izura eta Lur Gil bikote nafarrak eta Garbiñe Lopez de Uralde eta Ion Lapazaran bikote arabarra, hain zuzen ere.

Egin beharreko lanak honakoak: etzanda jarritako 45 ontzako enborrean hamabost epai egin behar zituzten.

Bikote arabarrak eskuratu zuen txapela, gutxigatik bada ere, izan ere lehia ezin estuagoa izan zuten Ainhoa Iraizoz eta Josetxo Barberenarekin, azkenean soilik segundo bateko abantailarekin nagusitu zirelarik. Garbiñe Lopez de Uralde eta Ion Lapazaranek bost minutu eta 18 segundoko denbora egin zuten eta bigarren postuan sailkaturiko Ainhoa Iraizoz eta Josetxo Barberenak berriz, bost minutu eta 19 segundoko denbora.

Alde nabarmenera Sela Goñi eta Jesus Goñik osatu zuten podioa, eta atzetik, Irune Biurrun-Daniel Saldias laugarren izan ziren, Uxue Rodriguez-Iosu Huarte bosgarren, Nerea Huarte-Iker Goldazarena seigarren eta Saioa Agirre-Lur Gil zazpigarren.

1 Garbiñe Lopez de Uralde-Ion Lapazaranek 5 minutu eta 18 segundo

2 Ainhoa Iraizoz-Josetxo Barberena 5 minutu eta 19 segundo

3 Sela Goñi- Jesus Goñi 6 minutu eta 48 segundo

4 Irune Biurrun-Daniel Saldias 7 minutu eta 01 segundo

5 Uxue Rodriguez-Iosu Huarte 7 minutu eta 42 segundo

6 Nerea Huarte-Iker Goldazarena 8 minutu eta 04 segundo

7 Saioa Agirre-Lur Gil 8 minutu eta 39 segundo

Pasa den larunbatean berriz, Bizkaiko Trontza Misto Txapelketa jokatu zuten Gamiz-Fikan, eta Uxue Ansorregik eta Mikel Arregik irabazi zuten.

Bost bikote aritu ziren lehian eta hamar ebaki eman behar zizkioten 45 kanaerdiko enborrari. Uxue Ansorregi eta Mikel Agirre izan ziren lanak bukatzen azkarrenak. Lau minutu eta 46 segundoan osatu zituzten lanak. Bederatzi segundo gehiago behar izan zituzten bigarren egin zuten Iraide Gezuragak eta Salva Erleagak (4:55). Amaia Mendinuetak etya Xalba Erleagak osatutako bikoteak egin zuen hirugarren bost minutu eta hamazazpi segundoko denborarekin.

SOKATIRA Euskal Herriak ordiezkaritza ofiziala izan du Txinako Xuzhou herrian jokatu den Goma gaineko Munduko Sokatira Txapelketan: sei talde eta euskal selekzio bat aritu dira euskal banderapean. Emaitza, halakoa. Hamasei domina ekarri dituzte: urrezko bi,...

« Berrienak«...102030...115116117118119


Créssida Danza: Represensitive People — dantzan.eus

Hemen zaude: Hasiera › Agenda › Créssida Danza: Represensitive People

Créssida Danza: Represensitive People

Koreografia: Roberto Oliván

Zuzendaritza: Lourdes Luna

Espazio hutsa gizabanakoz betetzen da apurka-apurka. Elkarrekin topo egin eta elkarri begiratu, entzun, elkarri neurria hartzen diote. Epaitzeko asmorik gabe, helbururik gabe. Gizabanakoak dira, ez pertsonaiak. Ez daude forma eta arauen menpe. Egunsentiaren zain daude dantzan, argia abisatu gabe noiz irtengo zain. Bien bitartean, denboraren orratzek atzera jo eta bat egiten dute hasierak eta amaierak.

"Represensitive People"k ikusmira-aldaketa egiten laguntzen du: eszenatokian dagoen gizabanako bakoitzaren sentsibilitate partikularra eta ongizate pertsonala behatu eta horri garrantzia ematea ahalbidetzen du. Gizakia zer den benetan islatzen duten gizabanako horiek zer islatzen duten da gakoa, emozioetatik abiatuta, ditugun emozio bakan horietatik.


Arantxa Elizegi Egilegor | Egilea | Berria

Brasilgo hauteskundeak. Hautagaiak

Armak hartzeko eskatu die TPLF gerrillak herritarrei

Tigrayko gerrillak salatu du Eritreak «erasoaldi zabal bat» hasi duela Etiopiako armadaren laguntzarekin.


txominaresti6: abril 2012

Martxoaren 30ean, ostirala izan zena, Xabi Paya etorri zen gure eskolara.

6. mailako hiru klasekoak, eskolako liburutegira joan ginen Xabi Payari, gure galdera guztiak (edo gehienak) galdetzeko, eta berak erantzuteko asmoz.

Gure galdera guztiak, klasean egin genituen, hiru egun lehenago eta prestatutak eraman genituen. Taldeetan egin genituen, bestela, galdera asko izango ziren eta.

Xabi Paya oso ondo egon zen gurekin, guztiokin, galdera guztiak erantzuten saiatu zen, eta bere bizitzari buruz gauza asko kontatu zituen: barregariak, politak... Oso majua izan zen!! Gainera elkarrizketa amaieran, "seguidilla" bat abestu zuen

Xabi Payak,hainbat lehiaketetan parte hartu du, eta asko irabazi ditu; bertsolari ona dela esan dezakegu.

Oso ondo egon zen elkarrizketa!! !

en 21:03 No hay comentarios:

XABI PAYA Martxoaren 30ean, ostirala izan zena, X...


Lea-Artibai eta Mutrikuko HitzaMendexa Archives - Page 78 of 91 - Lea-Artibai eta Mutrikuko Hitza | Page 78

Espainiako mendi eski Txapelketa irabazi du Nahia Quincoces mendexarrak

Asteburuan Formigalen (Aragoi) lehiatu den Espainiako mendi eski Txapelketan nagusi izan da Nahia Quincoces mendexarra. Hala ere, sailkapenean hirugarren geratu da, kranpoiak galtzeagatik lau minutuko zigorra jarri zion-eta epaimahaiak. Lasterketa bikaina egin zuen Nahia Quincocesek Formigalen...

Kmovie ikastaroa antolatu dute Lea-Artibaiko gazteentzako

Nork: - Mar 3, 2014

Bizkaiko Foru Aldundiak antolatuta, martxoaren 8an eta 15ean, kmovie ikastaroa emango dute Markina-Xemeinen. Mugikorrarekin bideoak egituratzen, grabatzen eta editatzen irakatsiko dute. Ikastaroa Lea artibaiko gazteei zuzenduta dago, 18 eta 30 urte bitarteko gazteei. Danetara, zortzi orduko...

Berdeleta noiz hasiko zain, baxurako flota astelehenean itsasoratuko da

Nork: Larraitz Ibaibarriaga - Ots 27, 2014

Kuoten inguruko akordio faltan, berdel kanpaina noiz hasiko den jakin barik jarraitzen dute Gipuzkoako eta Bizkaiko baxurako arrantzaleek. Egoera desblokeatu nahi bada, «ahalik eta arinen» hartu beharko du erabaki bat Espainiako Arrantza Idazkaritzak. Espainiako Gobernuak eta...

Ihauterietako egitarauak, informazioa eta bitxikeriak

Nork: Lea-Artibai eta Mutrikuko Hitza - Ots 27, 2014

Egunerokotasunetik urruti, gurea ez den identitatea hartzeko egunak dira hauek; amesten dugun horrena, miresten dugun bestearena edota gorroto dugunarena. Batarena edo bestearena, mozorrotzeko garaia da; Lea-Artibai eta Mutrikuko herritarrek, momentua aprobetxatuta, ohiko erropak erantzi eta mozorroa...

Bizkaiko bertsolari txapelketan izena emateko epea, zabalik

Nork: Lea-Artibai eta Mutrikuko Hitza - Ots 26, 2014

2014ko Bizkaiko bertsolari txapelketan izena emateko epea zabaldu du Bizkaiko bertsozale elkarteak. Eskualdeetako kanporaketetan izena emateko, martxoaren 5a baino lehen izena eman beharko dute bertsolariek. Txapelketan zuzenean parte hartzeko txartela eskuratu dutenek ostera, maiatzean izango dute...

« Aurrekoa 1 … 76 77 78 79 80 … 91 Hurrengoa »


Chihuahuan Raven - Corvus cryptoleucus - Multimedia bilaketa - Macaulay Library eta eBird

Iragazkiak garbitu Kendu iragazkia Chihuahuan Raven - Corvus cryptoleucus


EPE Estatua 2016 — ELA Sindikatua

Hemen aurkituko duzu 2016rako Estatuko Administrazioan argitaratu den EPE deialdirako informazioa.

Estatuko Aldizkari Ofizialean argitaratutako deialdia ikusteko egin klik hemen.


Koldo Izagirre (II): “Donostiak ez daki zer egin bere biztanleekin” • ZUZEU

Koldo Izagirre (II): “Donostiak ez daki zer egin bere biztanleekin”

2013-11-23 17:12

(Lehen zatitik dator)

Zeuk, Bertolt Brechten estilora, liburuan, halere, historia handi horren azpian dauden gainerako herritar txikiei buruzko pare bat poema dituzu..

Lehen poeman geografia bat aurkezten dut. Leku ideal posible bat: nire belaunaldikoentzat Paris izan da hori. Izan dugun lekurik inportanteena izan da, iraultzaren espazio izateaz gainera ederra baita.

Agur Xiberua kantuan esaten da, “zu bezalakorik / Paris ez besterik / zu bezalakorik”. Ez dakit esan nahi ote duen Paris dela Zuberoaren neurrira heltzen den bakarra ala Paris bera ere ez den heltzen Zuberoaren neurrira.

Galderari erantzunez, Dramatis personae–n, gatazka honetan honaino ekarri gaituzten pertsonaien aurkezpen bat egiten dut. Beraz, hizkuntzari maitasun poema bat egin aurretik, aitortu egin behar ditut gu baino lehen hizkuntza hau edertzen aritu direnak. Azken batean, ondorioz, geografia bat, eta denak poetak diren lagun edo kolega taldea aurkezten ditut.

Zer izan zitekeen Donostia eta ez da? Hori da funtsean liburuan kritikan dagoena.

Maila askotan beste zerbait izan zitekeen Donostia. Hizkuntzaren eremuan zer esanik ez. Potentzialitatea du, intelektualekin, duen idazle kopuru handiarekin, dituen kantariekin… kultur dinamika garrantzitsu baterako aukera du, baina ez dut kultur dinamika aurrerazale eta erakargarri bat ikusten. Euskararen erabileran eta inposaketan ere oso atzeratuta ikusten dut.

Hainbeste monarkiko eta sozialista epelen herentzia hori guztia ezin gainditurik ikusten dut. Donostia, ongizatearen hiria bihurtu nahi izan dute, bidegorri faltsu eta oinezko kaleekin. Baina nik uste dut, ongizatea askozaz ere konplikatuagoa eta interesanteagoa dela, eta inplikazio handiagoa eskatzen duela.

Baina Zarautz, Hondarribia… herri askok izan nahi dute Donostia. Eurentzat ongizatearen paradigma eskuragarria da.

Pio Barojak aipatzen zuenez, Euskal Herriak beste kapitalidade bat behar zuen. Bilbori kapitalidade ekonomikoa aitortzen zion, eta turistikoa, aldiz, Donostiari. Bere ustean, Tolosak edo Bergarak behar zuten izan hiriburu politikoak. Horrela, uste dut, esan gabe, bertakotasun bat desiratzen zuela hiriburu politikoarentzat, ez lanaren edo turismoaren bitartez esentzia galdu duen hiri kosmopolita bat. Garapen autonomoagoa egin zezaketen hiriak hautatu zituen, ausaz. Zentzu horretan, interesgarria da apunte hori, problemak ikusten baitzizkien Donostia eta Bilbori eredu izateko, kutsatuak zeudelako.

Ze balio zuten hiri horiek?

Nortasuna. Esentzialista da Barojaren apuntea, baina interesgarria, Bilbori eta Donostiari ikusten zizkien hutsuneak gaur egungoak ere badirelako neurri batean. Mailarik gabeko kosmopolitismoa, medriokritatea, konformismoa…

Turismoak lekuak eskaintzen ditu, hondartzak, mendiak, plazak, abenidak… Ez du hiri hori bizi duen jendea, jende horrek egiten duena, bere bizimodua apenas eskaintzen. Liburuan jendeak kokatzen dituzu hiriaren identifikagarri.

Ez dakit Mikel Laboa izeneko kalerik badagoen, plaka bat jarri zioten. Kalitatezko herritar bat izan zen! Berak, aldiz, modu anonimoan bizi zuen, oso berandu etorri zitzaion ospea, ia-ia beste donostiar batek bezala, Zumetak erakutsi duen xumetasun berberarekin.

Laboa hil zenean, Miren Azkaratek, donostiarra, Jaurlaritzako Kultur Sailburu, hauxe esan zuen, irratiz entzun nion: “Ez dakit zer, baina zerbait egin behar diogu”.

Donostiak ez daki zer egin bere biztanleekin. Portuarekin ere problema gertatu da. Portua ez da Donostiarrentzat: gero eta arazo gehiago daude leku publiko bezala gozatzeko. Biztanlearen mobilizazioa problema bihurtu da. Ez dakigu Okendok zer meritu daukan, Mikel Laboari plaka bat jarri diogu.

(jarraipena du)

Azaroa 15, 2013

Koldo Izagirre (I) : “Gaur jada hiria ez da plaza”

Parisen bizi naiz (Susa, 2013) du Koldo Izagirreren (Pasaia, 1953) zazpigarren poema bildumak izenburu. Paris ez eta Donostia du ardatz. Eta hor auzoak eta jendea, kritika eta paradoxa, gaur hiria bihurtu dutena baina batez ere izan zitekeena; finean,iragan ez hain loriatsu bat eta orainaldi hau.

Hiru zatitan, elkarrizketa bat, Pasai Antxon grabatua, ostiral arratsalde batez.

Zer da hiri bat, ez bada elkarbizitzarako espazio publiko eta politiko bat.

Hiri bat plaza da: espazio publikoa. Onerako, txarrerako, eztabaidarako, altxamendurako, motinak eta mitinak egiteko eta, zergatik ez, baita festarako ere. Publikotasunera eta herritartasunera hurbiltzeko espazio bat ere bada, ondorio guztiekin. Hori izan liteke hiria eta plaza.

Hirigintza ikuspegitik gero eta bakanagoak dira plazak eta jendearekin egoteko tokiak. Buenavistan suntsitu egin dute horrelako plaza bat: platanoen azpira hurbiltzen zen jendea eguraldi onarekin. Orain ez dago horrelakorik. Atzera eraman dute plaza, parking baten sabaia da eta aldapan da, gainera.

Zenbat eta biztanle gehiago, orduan eta espazio publiko gutxiago dago. Gaur jada hiria ez da plaza, eta izan behar luke, hitzaren trasmisioa bermatzen duen leku bat izan nahi badu.

Donostiak ez duela bere historia soziala onartu diozu. Ze zentzu emango dio historia sozial horrek hiriari?

Bere buruaren narrazioa, hasteko. Erabaki liteke, gero, une batetik aurrera, zer egin zantzuekin eta, batez ere, monumentuekin. Historiaren aldian aldiko garaileek idatzi eta eraiki dituzte: Zer egin behar dugu arrasto horiekin? Denak suntsitu? Aukera bat da. Denak berritu? Era kritiko eta autokritiko batean mantendu? Francoren estatuak kendu egin behar dira? Franco egon ez balitz bezalako mundu bat eraiki behar dugu? Ez dakit. Pedagogia modernoak hori gomendatzen du haur eta gazte literaturan: gatazkarik ez erakutsi eta mundu fiktizio perfektu bat sortu umeen ontasunerako.

Francoren estatua bat, hiriaren autokritikarekin, datuekin, mantentzea, interesgarria litzateke. Okendoren estatuak niretzat ez du arte bezala balio handirik, nahiz eta arte mota baten eredu izan daitekeen, baina egun hiria inkontzienteki paseatzen da estatua horren ondotik. Francoren estatua bat balitz, aldiz, jendea horren aurka altxatuko litzateke.

(jarraipena du).

Donostia, hiria, jon benito, Koldo Izagirre

Paperezko Kontzertuak: Anari (bideo aperitifa)

Elkartasunak epeldu du atxiloaldiaren hotza


Los Pekenikes - Wikipedia, entziklopedia askea.

Los Pekenikes

Los Pekenikes Madrilen 1959an osatu zen espainiar musika talde bat izan zen. Alfonso eta Lucas Sainz buru zituzten Ramiro de Maeztu Institutuko antzinako ikasleek osatu zuten.

Talde honetatik 1960ko hamarkadako pop kantari ugari pasa dira, Juan y Junior taldea osatu zuten Juan Pardo eta Antonio Morales, Eddy Guzmán, Felipe Alcover, José Barranco, jada aipaturiko Lucas eta Alfonso Sainz, Tony Luz, Pepe Nieto, Jorge Matey, Felix Arribas, Vicente Gasca, Ignacio Martín Sequeros eta baita Luis Eduardo Aute ere, anglosaxoi lanen gaztelaniazko bertsioak eginez eta 1960ko hamarkadaren erdialdean "Los cuatro muleros" en arrakastaren ondoren talde instrumental bezala osatuz. 1965eko ekainean The Beatles en hasierako gonbidatuak izan ziren talde honek Madrilen Espainiara iritsi ondoren eman zuen kontzertuan.

Los Pekenikes taldearen lehen bilduma instrumental handia 1966koa da, eta bertan "Lady Pepa", "Frente a palacio" eta "Hilo de seda" kantu arrakastatsu handiak agertzen dira beste batzuen artean. Taldearen musika karrerako beste kantu arrakastatsu handi batzuk "Ritmo de concierto", "Embustero y bailarín" (Tony Britok ekoiztua), "Sombras y rejas", "Arena caliente" eta "Cerca de las estrellas" dira.

Palomitas de maíz, Gershon Kingsleyren jatorrizko kantua den "Popcorn" en bertsioa ere taldearen arrakasta handietako bat da.

Euren kantu askoren kalitate interpretatiboak, erabilitako moldaketez gain, talde hau, garai hartako popeko garrantzitsuenetako bat bihurtzen dute.

Los Pekenikes (Hispavox, 1966)

Los Pekenikes (Hispavox, 1967)

Alarma (Hispavox, 1969)

Ss.Ss.Ss.Q.E.S.M. (Hispavox, 1971)

Los Pekenikes (Movieplay, 1972)

Saltamontes (Movieplay, 1973)

Los Pekenikes (Movieplay, 1975)

Cachimba (Movieplay, 1977)

Lo nuevo de Los Pekenikes (Nevada, 1979)

Scanner (Lady Alicia Records, 1984)

Tren a Memphis (Zafiro, 1986)

Diáspora (Fonomusic, 1996)

"https://eu.wikipedia.org/w/index.php?title=Los_Pekenikes&oldid=5412788"(e)tik eskuratuta

Orriaren azken aldaketa: 16 martxoa 2016, 17:24.


[CamStudio] [Clic 3.0 ] [Picasa] [Ardora ] Biolentziarik gabe, askoz hobe!

Beno, ba hauxe izan da Tratu txarrei buruz sortu dudan blog-a.

Egia esan, informatika arloan ez naiz oso aditua, eta benetan zaila egin zait gauza berri guzti hauek sartzea. Ez da egun biko gauza izan, astero astero, berriak bilatzen ibili naiz, internet-en kodigoen bila, etab.

Baina azken emaitza nahiko ona izan dela uste dut. Ez da izango bitakorarik onena, baina nire ahalegin guztiak jarri ditudala argi dagoela uste dut. Gainera, etorkizunerako oso baliagarria suertatuko zait, behintzat oinarrizkoa menperatzea lortu baitut.

Egilea Zuriñe Rodrigálvarez en 6:24 1 iradokizun

Etiketak: ahalegina, bitakora, internet, nahiak

Hauxe da Odeo programaren bidez, gustokoa izan dudan abestia.Hemen klikatuz gero, entzuteko aukera izango duzue!

Egilea Zuriñe Rodrigálvarez en 2:44 0 iradokizun

Tratu txarrei buruzko laburpen ezinhobea, Power Point-aren bidez

Egilea Zuriñe Rodrigálvarez en 2:08 0 iradokizun

Etiketak: agresibitatea, biktimak, erasoak, haurrak, tratu txarrak

Zer egin behar da sexu-eraso baten aurrean?

# Ospitalerik hurbilenera joan eta azterketa mediko bat (eta ginekologiko bat) eskatu. Garbitu gabe eta arropaz aldatu gabe joan.

# Oso garrantzitsua da ikerketa judizialean baliagarriak izan daitezkeen frogak ez desagerraraztea (hala nola arropan, lekuan bertan, biktimaren gorputzean eta abar geratutako arrastoak).

# Guardiako Epaitegian edo polizia-etxean salaketa eta osasunziurtagiria aurkeztu.

# Edozein zirkunstantziagatik lehenik Ertzaintzara edo Udaltzaingora jotzea erabakitzen baduzu, bertan arduratuko dira zu ospitalera eramateaz eta Epaitegiari ohartarazteaz.

# Komeni da abokatu partikular baten edo ofizioko baten lanbidezerbitzuak eskatzea akusazio partikularra gauzatzeko (biktimaren interesen arabera). Garrantzitsua da legezko aholkularitza lehenbailehen hastea gertaeren ikerketa eta delituen erantzuleen identifikazioa legezko berme guztiekin egingo direla ziurtatzeko.

# Akusazio partikularra Ministerio Fiskalak beteko du beti, bai eta biktima akusazio partikular gisa agertzen ez denean ere.

# Komeni da bortxaketa edo bestelako sexu-eraso baten biktimak laguntza psikologikoa eskatzea. Bizkaian Aldundiak zerbitzu bat du sexu-erasoen biktimei arreta psikologikoa eskaintzeko. Zerbitzu horretan profesional espezializatuek dihardute.

# Berariazko hainbat zerbitzu daude biktimen esku (Biktimaren Arretarako Zerbitzua lurralde bakoitzeko hiriburuetako Justizia Jauregietan, Tratu Txarren eta Sexu Erasoen Biktimentzako Aldundiko Zerbitzuak, Udal Zerbitzuak eta abar).

# Indarkeriazko Delituen Biktimei buruzko Legeak kalte-ordainak aurreikusten ditu sexu-erasoen biktimentzako laguntza psikologikoaren ondoriozko gastuei aurre egiteko.

# Biktimak, delituaren ondoriozko kalte-galera material eta moralengatik, zigortuarengandik kalte-ordainak jasotzeko eskubidea du. Horren eraginkortasuna zigortuaren kaudimenaren araberakoa izango da.

Egilea Zuriñe Rodrigálvarez en 1:52 0 iradokizun

Etiketak: biktimak, laguntza, sexu-erasoak, zerbitzuak

Erlazionatutako beste bitakora interesgarriak:

Hauexek dira nire ikaskideen artean, interesgarriak iruditu zaizkidan bitakorak. Nire gaiarekin zuzenki ez dut bat ere aurkitu, baina tratu txarren gaia hauekin lotzeko aukera dagoelakoan nago.

Lehengoa, Dona Dona Katona, Nora Araiz-ek sortutakoa da eta jolasaren eragina aztertzen du haurrengan.

Batzuetan, jolasek ere tratu txarrak eragin dezakete, biolentziaz beteta daudelako eta azken batean, eredu horiek direlako haurrei eskeintzen dizkiogunak. Gaur egun, esaterako, modan dauden bideojokoak dira mintzagai.

Hurrengo bitakora, Hiart Cabrerak eginiko Kumatxua du izena. Honetan, interesgarriak iruditu zaizkit ametsgaizto, gaueko beldur eta transtornoei buruzko komentarioak. Sarritan, umeek tratu txarrak jasaten dituztela igerri dezakegu, loaren bidez. Beti interesatu zaidan gaia da hau; loaren garrantzia haurtzaroan.

Eta hirugarren bloga, Cynthia Mugak eginiko Haur terapiak dugu. Honetan, haur terapia desberdinak azaltzen dira: erlajazio saioak, musikaren bitartez egin daitezkeen ariketak, ipuinak, animaliak sentimenduak adierazteko tresna gisa, etab. Nire ustetan, hauek ere tratu txarrei aurre egiteko teknika erabilgarriak izan daitezke eta beti ere, haurrei laguntza eskeintzekoak.

Egilea Zuriñe Rodrigálvarez en 0:32 0 iradokizun

Etiketak: blogak, egokiak, hezkuntza, loa

2008-01-02

Arazo afektibo eta sozialen gaineko bideoa

Hauxe da, lagun batek, Magisteritza Eskolan Heziketa Bereziaren Oinarri Psikologiakoak delako ikasgaian aurkeztu zuen bideoa. Benetan hunkigarria da, bai argazkien eta bai musikaren eraginez.

Egilea Zuriñe Rodrigálvarez en 15:29 0 iradokizun

Etiketak: emozioak, hezkuntza, hunkigarria, tratu txarrak

2007-12-30

GIDA INTERESGARRIA

Hona hemen Gipuzkoako Foru Aldundiak, 2006.urtean "etxeko tratu txarrak

eta sexu-erasoak antzemateko eta horrelakoetan jarduteko gida" aurkeztu

zuen informazio benetan osotua.

Honetan, kontzeptuak definitzen dira, erasoen zikloa azaltzen da, tratu

txarren adierazleak deskribatzen dira,biktimek hartzen dituzten jarrera

desberdinak agertzen dira, erasotako emakumeekiko elkarrizketak agertzen

dira, etab.

Gaia interesgarria baduzue,link-a klikatzerekin batera aurkituko duzue :

http://www.egokilan.net/upload/DOKUMENTUAK/GUIA%20DETECCION%20MALTRATO%20EUSKERAZ%20_otsailak%2028,%202006_.pdf

Egilea Zuriñe Rodrigálvarez en 14:20 0 iradokizun

Etiketak: adierazleak, biktimak, erasotzaileak, sexu-erasoak

Tutoriala youtbe-n

Nire tutoriala, youtube-n sartu dut. Bertan, nola harpidetu flick programan azaltzen dugu.

Interesa baduzue progama honetan, badakizue nora jo dezakezuen.

http://youtube.com/watch?v=82m0xgegOmQ

Egilea Zuriñe Rodrigálvarez en 4:08 0 iradokizun

Etiketak: flickr, harpidetu, tutoriala, youtube

Emakumeak=Gizonezkoak ? ? ? ?

Azaroaren 25 ean emakumearekiko tratu txarren aurkako eguna ospatu zen. Bilbon, hain zuzen, goizeko hamabietan manifestaldia egin zen Arriagako plazan.

XXI.mendeak emakumeon aurkako indarkeriaren kuoten parean egiten du aurrera eta, horregaitik, bortizkeria horren aurka ekin behar dugu bazterkeria, desberdintasun egoera eta gizonek emakumeekiko duten botere harremanen adierazpen moduan bideratuz.

Zentzu honetan, sustraiez eta bere adierazpen guztietan indarkeria matxistarekin bukatzeko egitura eta zeharkako ikuspegitik ez badugu tratatzen arazoa, eta botere publikoetatik korrdinakuntza eraginkor eta erreala ez badago, emakumeon eskubideak asmo hutsa izaten jarraituko dute.

Genero indarkeria, emakumeon aurkako hori, zeharkakoa da baita: emakumeen soldatak gizonek egiten duten lanpostu berberetan baxuagoak dira egun; enpleguak sexuen arabera bananduak daude oraindik ere; gure irudia amu komertzial giza erabiltzen dute; hezkuntza materialek estereotipo sexista errepikatzen dute behin eta berriz; sexua dela eta despidoak aurrera doaz; emakumeen ustiakuntza sexualak jarraitzen du...

Ezin da genero indarkeria bukatu bere izaeraren oinarrizko kausaren aurka jo gabe: emakumeak oraindik ere bigarren mailako hiritarrak garen gizarteak.

Berdintasun osoaren alde lan egitea emakumeon aurkako indarkeriarekin bukatzeko tresna eraginkor bakarra da.

Egilea Zuriñe Rodrigálvarez en 7:08 0 iradokizun

Etiketak: desberdintasunak, eskubideak, gizartea, indarketia

Tratu txarren susmoa dugunean, nora jo?

Irakasle edo hezitzaile batek haur bat tratu txarrak jasaten ari dela dakienean edo horren susmoa duenean, urrats hauek eman beharko ditu:

1- Tratu txarreko kasua igarri edo susmatzen duen pertsonak ikastetxeko aholkulari edo orientatzaileari jakinaraziko dio susmoaren eta ziurtasunaren arrazoiak azalduz.

2- Aholkulari-orientatzaileak, kasuak igartzeko adierazleei buruz duen ezagutzan oinarrituta, susmoaren lehen balorazioa egingo du, eta susmoak jarraituz gero, ikastetxeko zuzendaritzari idatziz jakinaraziko dio.

3- Ikastetxeko zuzendaritzak udaleko Oinarrizko Gizarte Zerbitzuei ikerketa bat egiteko eskatuko die, ikastetxeko langileek egindako idatzizko jakinarazpena bidaliz.

Egilea Zuriñe Rodrigálvarez en 14:49 0 iradokizun

Etiketak: aholkulari, eskola, susmoa, zuzendaritza

Zuriñe Rodrigálvarez naiz, Haur Hezkuntzako 3.mailako ikaslea. Teknologia berriak delako ikasgaian blog hau sortzen ari naiz. Ez dut inoiz honelakorik egin, baina espero dut zuen gustokoa izatea.

Aukeratu dudan gaia tratu txarrak dira, bai eskolan berdinen artean, bai hainbat umek etxean sufritzen dituzten tratu txarrak.

Zuriñe Rodrigálvarez

Real-time website visitor info

Blog traffic info

Nora Araiz - Dona dona katona

Hiart Cabrea - Kumatxua

Egizu klik hemenMalos tratos Revista infancia Acción por la infancia Festival de la infancia

abusua (1)

adierazleak (1)

agresibitatea (2)

ahalegina (1)

aholkulari (1)

beharrizanak (1)

biktimak (3)

bitakora (1)

bizi-maila (1)

egokiak (1)

erasoak (2)

erasotzaileak (1)

eskola (2)

eskubideak (2)

gabeziak (1)

garapena (1)

gehiegikeria (1)

gizartea (1)

harpidetu (1)

haurrak (3)

hunkigarria (1)

imitazioa (1)

indarketia (1)

lesioak (1)

loa (1)

nahiak (1)

sexu-erasoak (2)

susmoa (1)

tratu txarrak (3)

zuzendaritza (1)

Fitxategia 03 (5) 02 (1) 30 (1) 04 (1) 02 (1) 20 (3) 16 (3) 02 (1)

Bisitariak on line

Bullying-a errealitate bat da edo eskola gutxi batzuetan ematen da soilik?

Bidali iezadazu mail bat!


OINEZKOEN ETA IBILGAILUEN ZIRKULAZIOA ARAUTZEN DUEN UDAL ORDENANTZA

Ordenanza Municipal de Circulación de Peatones y Vehículos

Tabla que ofrece los datos de OINEZKOEN ETA IBILGAILUEN ZIRKULAZIOA ARAUTZEN DUEN UDAL ORDENANTZA

1996-05-29

1996-11-01

BOG Nº 211 de 31/10/1996, BOG Nº 112 de 16/06/99 y BOG Nº 191 de 06/10/2000

Cuadro de infracciones leves

Publicación BOG de la Resolución nº 393

Publicación BOG de la Resolución nº 527

96/05/29ko Udalbatzaren osoko bilkuraren akordioaren bidez onetsia.

96/10/31ko 211 zenbakiko GAOn argitaratua

99/05/26ko Udalbatzaren osoko bilkuraren akordioaren bidez aldatua.

99/06/16ko 112 zenbakiko GAOn argitaratua.

Ordenantzaren behin betiko onespena 99/09/09ko 173 zenbakiko GAOn argitaratua

2000/03/29ko Osoko Bilkuraren akordioaren bidez aldatua (2. aldaketa)

2000/04/18ko 75 zenbakiko GAOn argitaratua

2000/04/06ko 191 zenbakiko GAOn argitaratua

- 18/2009 Legea, azaroaren 23koa, Trafiko, Motordun Ibilgailuen Zirkulazio eta Bide Segurtasunari buruzko gai zehatzailearen gaineko testu artikulatua aldatzen duena (2009ko azaroaren 24ko 283 zenbakiko BOE)

- Herritarrekiko Harreman eta Merkataritza Ordezkaritzaren 2010eko maiatzaren 21eko 393 zenbakiko ebazpena. Horren bidez, trafiko, motordun ibilgailuen zirkulazio eta bide segurtasunari buruzko gaian ohikoenak diren arau-hauste arinenen koadroa onesten da, baita haiei aplikatu ahal zaizkien zigorrak ere. (2010eko ekainaren 3ko 103 zenbakiko BOG).

- Herritarrekiko Harreman eta Merkataritza Ordezkaritzaren 2010eko ekainaren 25eko 527 zenbakiko ebazpena. Haren bidez 2010eko maiatzaren 21eko 393 Ebazpena aldatzen da trafiko, motordun ibilgailuen zirkulazio eta bide segurtasunari buruzko gaian ohikoenak diren arau-hauste arinenen koadroaren indarraldiaren hasierari buruz, eta bertan adierazten da indarraldia hasiko dela Ebazpena Gipuzkoako Aldizkari Ofizialean argitaratu eta hamabost egunetara. (2010eko uztailaren 28ko 142 zenbakiko GAO)


Sorpresa bat etxekoentzat - Urrutiko Hitzak

Urrutiko Hitzak 2013-03-29

Betidanik jakin izan duzue alper utsa naizela eta ez dizuet arrazoirik kenduko. Baino badakizue ere, behin zerbait egiten jarritakoan, gauzak ondo egitea gustatzen zaidala. Eta nola ez, bidaiatzea horietako bat. Edo herrialde bat ahalik eta ondoen ezagutzera noa edo ez naiz joaten. Eta Afrikako kasuan, ezin kontinente beltza ondo ezagututa bueltatu naizenik kontatu…malariarik pasatu gabe.

2013-03-29 a las 22:46

Kotxino gezurtero.

Nola sinistu hurrengoan!

Jode ze hotela!


atzeko argiaren posizioa

Posizio atzeko argia -Edozein scooter elektriko, bizikleta elektriko edo ibilgailu elektrikoentzako piezak, hobekuntzak, ordezko piezen espezialistak gara. Pneumatikoak, balaztak, motorrak, kararenak, osagarriak, moteltze sistemak, etab... bilatzen ari zarena aurkitzen ez baduzu, jar zaitez gurekin harremanetan: whatsapp +34 696403761 // email: hola@kroxne.com

Monorim WD - Wood Deck with...


Arte-elkarte bat gara, gure herriaren kulturarekin sentiberatua eta helburua nagusi bat dugu: geure eskarmentu guztiaren eta geure ezagutza guztien ekarpena egitea gure komunitateko gazteen eta helduen kultura-garapenerako.

NON ARI GAREN

Tokiko mailan ez ezik nazioarteko mailan ere bai.

NOR ENTZAT ARI GAREN

Gure ateak irikiak daude kezka artistikoa azaltzen duten haur, gazte eta helduentzat.

artekinelkartea

Gizarte osoari gune praktikoak, berritzaileak eta erakargarriak eskaintzeko jaio da, arte-munduarekiko ezaupidea egiteko aukera emango duena bestelako era batean.

Arte-hezkuntzaren garrantzia pertsonen prestakuntza integralean hezkuntza-teorien munduan konstataturiko gertakaria da. Nabarmena da gizartean arteen gero eta presentzia handiagoa dagoela eta instituzioek gero eta betekizun garrantzitsuagoa dutela ildo horretan.

Gizartearen itxaropenak eta beharrak, eta gazteenak bereziki, hartan izaten diren aldaketen arabera aldatzen dira. Eskari berriak eta erronka berriak sortzen dira, eta horiei profesionalok prestakuntza-planen bitartez erantzun behar diegu, programazioak egokituz, malguagotuz, metodoak berrituz…, hitz batean, erantzuna ematen lagunduko diguten ekintzak burutuz eta bezeroak guregandik eskatzen eta espero duena asebetez.

Gogoeta hauen ondorio gisa, artekinelkartea jaio zen arte-bizitzaren elementu dinamiko eta dinamizatzaile izateko kokaturik dagoen ingurunean…

Arteen ekintza hedatzailearen bitartez, gure gizartean, positiboki eragitea gure herriko kulturan.

Arte-kulturaren eskari sozial zabalari erantzun asegarria ematea, osagai nabarmenki praktikoarekin, biztanleria osoak arteen praktika aktiboa sakondu eta sustatzeko helburu nagusiarekin, adinarengatik inor bereizi gabe.

Arte bakoitzaren forma espezifikoen aukera aberats eta desberdinduena eskaini, egokitu eta programatzea… haien guztien artean interakzioa eraginez sinergiak sortuko dituzten jarduera integralen bitartez.

Edozein arte-agerpenekiko ezagutza-zaletasuna eta gozamena indartzea, espiritu kritikoa garatuz eta artearekiko sentiberatasuna bultzatuz.

Geure helburuak honakoak sortuz lortzen ditugu:

Arteen garrantziaz hedapen- eta sentsibilizazio-kanpainak, ez bakarrik kultura-mailan, baita egiten duten gizarte-funtzioaren mailan ere, bitarteko integratzaile gisa.

Gogoetara, sakontzera eta debatera… gonbidatzen duten kultura-topaketak.

Jarduera-programak, beti aisia-jolasezko izaerarekin, une honetan dauden eskari soziala asez tailerren, kolonien, ikastaro monografikoen, arte-zikloen… bidez.

Lankidetza- eta ikerketa-programak hezkuntza-sailarekin, ikerketara, berrikuntzara eta alor horren hobekuntzara gonbidatzen duten prestakuntza-jarduerekin, izan ere garrantzi handikoa baita etorkizuneko belaunaldiak prestatzearen ardura: Profesionalentzako prestakuntza-planak, Pedagogia-jardunaldiak, ikas-materialgintza, kontzertu didaktikoak…

Kultura-koordinazioko programak, arte-, antolakunde-, didaktika-, gizarte-….ezagutzen trukea erraztuko dutenak, nola ezagutzan hala balioetan aberasteko.

Programa artistikoak eta espezifikoak tokiko, eskualdeko eta abarreko arte-tradizioak jaso, sistematizatu eta hedatzen lagunduko dutenak.

Oraindik “marjinaltzat” jo eta izendatzen direnen gizarte-integrazioari lagunduko dioten programak.

Helburu terapeutikoa duten arte-programak.

Zergatik lortzen dugu hori?

Profesionalak garelako.

Eskarmentua dugulako

Guneak sortzen ditugulako praktikarako, hedapenerako eta ikaskuntzarako.

Metodologia esperimental eta parte-hartzailea erabiltzen dugulako.

Gure programek balio hezitzailea eta prestatzailea dutelako.

Emaitzak ez duelako hainbesteko garrantzia, baizik eta sortze- eta partaidetza-prozesuak.

Ludikoa delako.

Ez delako baztertzailea, denok balio dugulako.

Idatz ezan


Aurrez Amezketa eta Lazkaoko afizionatuen arteko esku pilotako partida izango da.

Jaialdia honako bi partidekin osatuko da:

Esku pilotako binakako partida:

Egiguren - Erauskin (Amezketa) // Zubizarreta - Zaldua (Lazkao)

Erremonte partidua:

Uterga - Agirrezabala // Ezkurra II – Endika

Bai eskuz eta bai erremontez bi partida bikain ikusteko aukera izango da.